Tujuh tradisi unik Ramadan di seluruh dunia

UMAT Islam di seluruh dunia meraikan kedatangan Ramadan dengan penuh kegembiraan. Selain beribadah, penduduk Islam di beberapa negara turut mempunyai tradisi unik ketika Ramadan. Berikut adalah tradisi yang diamalkan di beberapa negara sebagaimana yang dilaporkan oleh Sinar Harian yang memetik daripada Kompas.com.

1. Qarqia’an

Ramadan di Kuwait dimeriahkan
dengan kunjungan kanak-kanak bersama keluarga mereka yang mengenakan pakaian
tradisional unik. Tuan rumah menyediakan gula-gula dan coklat dalam jumlah yang
banyak untuk diberikan kepada kanak-kanak. Tradisi ini biasanya diamalkan di
seluruh rantau Arab, namun waktu acara ini berlangsung adalah berbeza di setiap
negara. Di Emiriah Arab Bersatu (UAE), tradisi ini dikenali sebagai Haq Laila
dan disambut dua minggu sebelum Ramadan.

2. Meriam Yellow Bastion

Di Sarajevo, Bosnia Herzegovina
biasanya dimeriahkan dengan tembakan meriam sebelum menunggu waktu berbuka
puasa. Tradisi ini telah dilakukan sejak berabad lalu dan masyarakat akan
berkumpul di lokasi digelar Yellow Bastion yang merupakan bangunan pertahanan
ketika Empayar Uthmaniyyah pada abad ke-18. Meriam dianggap membawa keharmonian
kepada masyarakat Sarejevo termasuk orang bukan Islam. Bunyi dentuman meriam
itu turut disambut dengan sorakan gembira. Ketika berkumpul, ada juga penduduk
yang membawa makanan tradisional seperti Somun iaitu sejenis roti dan air
lemon.

3. Kunafa

Di Palestin, kunafa menjadi
hidangan wajib setiap kali pada bulan Ramadan. Ia diperbuat daripada tepung
suji dicampurkan dengan keju panas yang kemudiannya disira dengan air gula. Ia
biasanya dihidangkan ketika sahur dan berbuka. Penduduk Palestin percaya
makanan ini berasal dari Kota Nablus dan turut menjadi menu sepanjang tahun.

4. Fanous

Fanous merupakan lampu lantera
pelbagai warna dan unik di Mesir. Lampu tersebut mempunyai ikatan kuat dengan
Ramadan kerana masyarakat percaya dengan nilai rohani yang terdapat pada
fanous. Di Kaherah, seluruh bandar diterangi lampu berwarna-warni tersebut
malah peniaga turut menghiasi ruang hadapan kedai mereka dengan fanous untuk
menarik pembeli.

5. Mesaharaty

Hampir setiap negara mempunyai
cara tersendiri untuk membangunkan penduduk pada waktu sahur. Di Jordan dan
Turki, tradisi bangun sahur biasanya dilakukan oleh Mesaharaty terdiri daripada
penduduk tempatan. Mereka akan berjalan dan memanggil penduduk bangun sahur.
Mesaharaty juga akan membawa alat muzik sambil memanggil nama wakil keluarga
yang dikenalinya.

6. Mheibes

Di Iraq, aktiviti Mheibes
dilakukan setiap kali selepas berbuka puasa. Terdapat dua kumpulan terdiri
daripada 40 hingga 250 pemain. Setiap pemain akan meneka siapa dalam kalangan
ahli kumpulannya yang menyembunyikan cincin dalam tangan mereka. Permainan
ketika Ramadan itu telah diturunkan daripada generasi ke generasi.

7. Chaand Raat

Kebanyakan golongan wanita di
India, Pakistan dan Bangladesh melakukan tradisi Chaand Raat atau memakai inai
pada akhir Ramadan. Ketika itu, ramai wanita akan keluar membeli-belah dan
mereka akan mengambil kesempatan untuk melukis inai di tangan serta kaki.
Selain tradisi itu, wanita juga akan saling bertukar manisan.


FaceApp perdagang privasi?

MEDIA sosial khususnya Instagram dan Twitter dipenuhi hantaran wajah-wajah versi tua hasil aplikasi FaceApp yang sedang popular ketika ini. Jika sebelumnya ia mampu menukarkan gambar kepada riak tersenyum, perubahan gaya rambut dan gender, aplikasi yang pernah viral sekitar dua tahun dahulu kembali hangat kerana versi terbaru ini memiliki algoritma dengan efek tua atau muda yang dinaik taraf kualitinya.

FaceApp pertama kali dilancarkan iOS pada Januari 2017, dan untuk Android pada Februari 2017. Pengguna boleh menggunakan aplikasi ini secara percuma pada tiga hari pertama, dan dikenakan bayaran melalui langganan jika ingin menggunakan semua ciri yang ada.

Tidak hairanlah ia tersenarai antara aplikasi terbaik di App Store serta Play Store dan memperolehi badge Editor’s Choice dari Google pada tahun tersebut kerana pernah mencatat muat turun lebih dari 100 juta kali.

Manusia mudah terhibur melihat perubahan diri sendiri, di mana wajah pada usia tua dapat dilihat pada masa sekarang, rambut yang kerinting boleh diluruskan, orang tua boleh dimudakan serta pelbagai perubahan lagi.

Beratus juta pengguna ini secara mudah menghabiskan mereka berseronok dengan aplikasi ini, serta berkongsi rasa dengan rakan-rakan yang sama minat dengannya. Perbincangan seputar benda remeh sebegini mungkin mencuri sebahagian besar masa yang sepatutnya digunakan untuk memikirkan permasalahan hidup yang lebih penting.

Secara tidak langsung juga ia adalah manifestasi rasa kurang puas hati terhadap penampilan sendiri dan boleh mencetuskan rasa tidak bersyukur kepada anugerah Ilahi. Walaupun kelihatan ia hanya untuk berhibur, secara halus ia telah mencetuskan rasa sebegini dalam diri. Seseorang yang yakin dengan keistimewaan diri tidak mungkin terfikir untuk melihat diri sendiri dalam bentuk yang lain.

Selain itu turut menjadi kerisauan ialah privasi pengguna yang memuat naik gambar mereka melalui aplikasi ini kerana FaceApp boleh mengakses gambar, maklumat lokasi, penggunaan data dan ‘history browing’ penggunanya.

Apatah lagi gambar yang ingin diedit itu perlulah dimuat naik terlebih dahulu ke server FaceApp untuk ditapis. Ini bermakna server tersebut menyimpan kesemua gambar pengguna yang telah pun mencapai angka ratusan ribu.

Jika dimuat naik ke Cloud, ia memungkinkan akses oleh ramai penggodam ke Cloud, dan dengan mudah mereka boleh menggunakan maklumat itu untuk kepentingan diri mereka seperti menjualnya kepada pihak ketiga.

Kebimbangan ini pernah dibangkitkan oleh ahli politik Amerika Syarikat seperti Senator Chuck Schumer dari Parti Demokrat yang meminta FBI menyiasat mekanisme pengumpulan data yang dilakukan melalui aplikasi berkenaan. Ini kerana maklumat pengguna boleh disimpan dan diproses di AS atau negara lain di mana FaceApp itu berurusan.

Beliau khuatir data milik warga AS yang jatuh ke tangan pemerintah Rusia disalah guna untuk tujuan tertentu memandangkan pengasas aplikasi ialah Rusia Wireless Lab. Apatah lagi hasil aplikasi oleh kepintaran buatan (AI) ini juga kelihatan sangat realistik kerana menggunakan jaringan neutral untuk mengubah wajah.

Namun begitu Ketua Pegawai Eksekutif FaceApp, Yaroslav Goncharov menegaskan bahawa aplikasi ini melakukan sebahagian besar pemprosesan di Cloud, terutama di Amazon Web Services dan Google Cloud.

Goncharov menambah, kebanyakan gambar pula dihapus dari server mereka dalam waktu 48 jam sejak waktu ia dimuat naik, dan menafikan dakwaan data pengguna tersebut dikirimkan ke Rusia serta dijual atau diberi kepada mana-mana pihak ketiga.

Tindakan memberi maklumat peribadi secara percuma kepada sesiapa sahaja dengan alasan untuk berhibur melalui aplikasi seperti ini bukanlah suatu tindakan yang bijak.

Walaupun pengasasnya telah menafikan menjual data penggunanya kepada pihak ketiga, tetapi berhati-hati dalam perkara sebegini adalah lebih baik untuk mengelakkan diri dari menjadi mangsa penggodam atau pihak yang tidak bertanggungjawab.

Apakah perasaan anda sekiranya terlihat gambar anda terpapar di pasar raya tanpa pengetahuan anda sendiri? Cuba juga bayangkan beberapa dekad lagi, sukarkah untuk mengecam anda pada usia tua?


PM ANWAR IMAMKAN SOLAT JENAZAH SALAHUDDIN AYUB

PONTIAN: Perdana Menteri Datuk Seri Anwar Ibrahim hari ini mengimamkan solat jenazah Allahyarham Datuk Seri Salahuddin Ayub di Masjid Jamek Dato’ Haji Noh Gadot di Serkat di sini hari ini.

Anwar tiba kira-kira pukul 11 pagi dengan diiringi Menteri Pertanian dan Keterjaminan Makanan Datuk Seri Mohamad Sabu dan Menteri Luar Datuk Seri Dr Zambry Abdul Kadir.

Hadir sama Menteri Besar Johor Datuk Onn Hafiz Ghazi dan Setiausaha Kerajaan Johor Tan Sri Dr Azmi Rohani.

Terdahulu, turut kelihatan beberapa menteri Kabinet, antaranya Menteri Komunikasi dan Digital Fahmi Fadzil dan Menteri Pertahanan Datuk Seri Mohamad Hasan menghadiri solat jenazah.

Beberapa pemimpin politik antaranya Pengerusi Kebangsaan DAP Lim Guan Eng, Naib Pengerusi parti Amanah Dr Dzulkefly Ahmad, Senator Datuk Seri Dr Mujahid Yusof Rawa dan Pesuruhjaya PAS Johor, Abdullah Husin turut hadir memberikan penghormatan terakhir kepada Allahyarham.

Jenazah akan dikebumikan di Tanah Perkuburan Jalan Sulong, Serkat di sini.

Menteri Perdagangan Dalam Negeri dan Kos Sara Hidup itu meninggal dunia pada umur 61 tahun di Hospital Sultanah Bahiyah di Alor Setar, Kedah pada pukul 9.23 malam tadi (Ahad), setelah ditidurkan selepas menjalani pembedahan akibat pendarahan otak pada usia 61 tahun.

Timbalan Presiden Amanah itu meninggalkan isteri, Datin Seri Fatimah Taha serta empat anak lelaki dan dua anak perempuan.–AlHijrah Online


COVID-19: DUA LAGI MENINGGAL DUNIA

KUALA LUMPUR: Kementerian Kesihatan Malaysia (KKM) hari ini memaklumkan dua kematian baharu dicatatkan akibat COVID-19 di Malaysia.

Korban terbaharu itu menjadikan jumlah kematian meningkat kepada 136 kes.

Jumlah kes baharu positif hari ini turun kepada dua angka iaitu 89 kes.

Sabah kekal negeri tertinggi jumlah kes terbaharu dengan 35 kes diikuti Kedah 13 kes, Selangor 10 kes, dan Johor 8 kes.

Satu kluster baharu dilaporkan di Kedah iaitu Kluster Tembok dengan tiga kes positif dilaporkan.

Pertambahan kes baharu hari ini menjadikan jumlah keseluruhan kes COVID-19 mencecah 11,224 kes.

28 kes sembuh baharu direkodkan dengan jumlah kes sembuh 9,967. — AlHijrah Online.


8,120 GURU BAHARU BOLEH SEMAK PENEMPATAN, LAPOR DIRI 1 MAC

KUALA LUMPUR: Seramai 8,120 guru baharu bagi pengambilan khas secara ‘one-off’ yang berjaya dalam temu duga fasa dua dan tiga boleh membuat semakan penempatan bermula semalam.

Menteri Kanan Pendidikan Datuk Dr Radzi Jidi berkata, guru-guru yang berjaya tersebut akan mula melapor diri di sekolah masing-masing bermula 1 Mac ini.

“Kepada calon yang berjaya dipilih, tahniah dan selamat bertugas saya ucapkan. Manfaatkanlah peluang menjadi guru untuk bekerja setulus hati ke arah melahirkan generasi pewaris negara yang lebih hebat,” katanya dalam hantaran di Facebook beliau, hari ini.

Tambah beliau pengambilan khas guru secara one-off yang melibatkan keseluruhan 18,702 orang adalah bagi merungkai isu kekurangan guru yang telah berlarutan sekian lama.

Ujar Radzi, Kementerian Pendidikan (KPM) akan terus bekerjasama rapat dengan Suruhanjaya Perkhidmatan Pendidikan (SPP) selaku Pihak Berkuasa Melantik bagi mempercepatkan pelantikan dan penempatan baki pengambilan guru ‘one-off’ dalam masa terdekat.

Jelasnya, langkah itu amat penting bagi menampung keperluan guru khususnya bagi sesi persekolahan akan datang.

“InsyaAllah KPM akan berusaha untuk menyelesaikan perkara yang telah lama berlarutan satu per satu. Teruskan memberi sokongan anda demi pendidikan generasi pewaris negara,” katanya.—AlHijrah Online


KUMPULAN PERTAMA JEMAAH HAJI MALAYSIA BERLEPAS KE TANAH SUCI HARI INI

KUALA LUMPUR: Kumpulan pertama 298 bakal jemaah haji Malaysia musim 1443H/2022 berlepas ke Tanah Suci hari ini menerusi penerbangan Saudi Airlines (SV 5635).

Pesawat dijadual berlepas pada jam 1.35 tengah hari dari Lapangan Terbang Antarabangsa Kuala Lumpur (KLIA), Sepang dan dijangka mendarat di Lapangan Terbang Antarabangsa Putera Mohammad Bin Abdulaziz, Madinah pada jam 4.55 petang waktu Arab Saudi.

Perdana Menteri Datuk Seri Ismail Sabri Yaakob turut hadir bagi mengucapkan selamat jalan dan memberi kata-kata semangat serta nasihat kepada jemaah haji Malaysia di Pusat Konvensyen dan Hotel Movenpick, KLIA hari ini.

“Sebagai satu Keluarga Malaysia, saya meminta para jemaah haji yang akan menunaikan rukun Islam yang ke lima ini agar dapat mendoakan Malaysia terus berjaya, aman damai dengan kemakmuran ekonomi dan kesejahteraan rakyat yang berkekalan,” katanya.

Majlis juga dihadiri Menteri di Jabatan Perdana Menteri (Hal Ehwal Agama), Senator Datuk Idris Ahmad, Pengarah Urusan Kumpulan dan Ketua Pegawai Eksekutif Lembaga Tabung Haji (TH) Datuk Seri Amrin Awaluddin.

Idris dalam pada itu meminta semua jemaah haji untuk terus mematuhi prosedur operasi standard (SOP) kesihatan dan berhati-hati supaya tidak terkesan dengan jangkitan COVID-19 atau penyakit berjangkit yang lain semasa berada di Tanah Suci.

“Para jemaah haji juga dinasihatkan agar tidak terdedah terlalu lama kepada cuaca panas kerana pada ketika ini adalah musim panas di Arab Saudi dan suhu boleh mancapai kepada 50 darjah celsius,“ kata beliau.

Sementara itu TH berterima kasih kepada kerajaan Arab Saudi yang bersetuju meneruskan semula projek ‘Makkah Route’ untuk memudahkan proses pra pelepasan pemeriksaan Jabatan Imigresen dan Kastam di KLIA.

“Para Jemaah Malaysia tidak perlu lagi melalui proses imigresen semasa tiba di Arab Saudi dan boleh menaiki bas terus ke hotel penginapan masing-masing dan ini akan menjimatkan masa semua jemaah haji,” kata Amrin.

Pada tahun ini, sebanyak 48 penerbangan Malaysia Airlines dan juga Saudia Airlines yang akan membawa jemaah haji negara seramai 14,306 ke Tanah Suci bagi menunaikan rukun Islam kelima. – AlHijrah Online


JAMAL YUNOS BUAT LAPORAN POLIS POSTER FITNAH TULAR

SABAK BERNAM: Calon Barisan Nasional (BN) Parlimen Sungai Besar, Datuk Seri Jamal Md Yunos membuat laporan polis berhubung pemimpin politik memuat naik semula poster papan iklan yang digunakan dalam kempen Pilihan Raya Kecil (PRK) Sungai Besar pada 2016, di media sosial.

Jamal menganggap pemimpin parti politik yang memuat naik gambar beliau dan papan iklan itu adalah bersifat perkauman dan berkempen secara tidak bersih pada Pilihan Raya Umum ke-15 (PRU-15).

“Gambar saya itu diambil ketika pihak Suruhanjaya Pilihan Raya hendak menurunkan papan iklan itu kerana ia telah melanggar peraturan pilihan raya, malah ada pemimpin DAP yang telah mengaku mereka yang sebenarnya menaikkan papan iklan,” katanya ketika ditemui pemberita selepas membuat laporan polis di Ibu Pejabat Polis Daerah Sabak Bernam, di sini, hari ini.

Sementara itu peguam beliau, Datuk Mohd Imran Tamrin, berkata laporan polis berkenaan dibuat terhadap pemimpin politik berkenaan kerana hantaran di laman sosialnya adalah berniat jahat dan boleh menggugat keselamatan Jamal ketika beliau berkempen pada PRU15.

Sehubungan itu beliau mahu pihak polis bertindak tegas dan menyiasat perkara berkenaan mengikut Akta Fitnah 1957, Akta Hasutan 1948 dan Kanun Keseksaan (Akta 574) selain Akta Komunikasi dan Multimedia serta Akta Kesalahan Pilihan Raya.

Terdahulu, tular pemimpin politik memuat naik semula poster papan iklan yang berbaur rasis digunakan dalam kempen PRK Parlimen Sungai Besar di laman Twitter.

Semalam, Ketua Polis Daerah Sabak Bernam, Supt Agus Salim Mohd Alias, berkata polis telah membuat semakan berhubung poster dimuat naik tersebut dan satu kertas siasatan juga telah dibuka pada Jun 2016 berkaitan isu itu.–AlHijrah Online


BELANJAWAN 2023: NANTIKAN PEMBENTANGAN PETANG ESOK – PM

KUALA LUMPUR: Perdana Menteri Datuk Seri Anwar Ibrahim petang tadi meluangkan masa meninjau persiapan terakhir pembentangan Belanjawan 2023 Malaysia Madani di pejabat Kementerian Kewangan, di Putrajaya.

Turut hadir Timbalan Menteri Kewangan Datuk Seri Ahmad Maslan dan Steven Sim Chee Keong serta Timbalan Ketua Setiausaha Perbendaharaan (Dasar) Datuk Johan Mahmood Merican.

“InsyaAllah, nantikan pembentangannya jam 4.00 petang esok,” katanya dalam satu hantaran di Facebooknya hari ini.

Sementara itu, Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap Anwar Ibrahim untuk mesyuarat Pra-Kabinet di Istana Negara, hari ini.

Dalam majlis tersebut, Anwar menyembah maklum berhubung Pembentangan Rang Undang-Undang Perbekalan 2023 (Belanjawan 2023) yang akan dibentangkan di Dewan Rakyat esok.

Sebelum ini, Anwar memaklumkan belanjawan yang bakal dibentang semula tidak akan terikat dengan perkara yang dibentang oleh kerajaan terdahulu.

Bagaimanapun, cadangan yang dibuat dalam belanjawan terdahulu tetap diambil kira dalam perangkaan Belanjawan 2023 yang baharu.—AlHijrah Online


AGONG BERKENAN LANCAR TAFSIR PIMPINAN AR-RAHMAN EDISI RUMI BAHARU

KUALA KUBU BHARU: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mencemar duli melancarkan kitab Tafsir Pimpinan Ar-Rahman Edisi Rumi Baharu hari ini.

Pelancaran kitab itu disempurnakan Al-Sultan Abdullah dalam Majlis Lawatan Kerja baginda dan Raja Permaisuri Agong Tunku Hajah Azizah Aminah Maimunah Iskandariah ke Darul Quran Jabatan Kemajuan Islam Malaysia (JAKIM) di sini.

JAKIM dan Rimbunan Islamik Media Sdn Bhd dalam kenyataan bersama memaklumkan antara kelebihan cetakan terbaharu itu ialah ia merupakan satu-satunya kitab tafsir yang lengkap diterbitkan oleh JAKIM, karya terjemahan oleh penulis tempatan yang berkelayakan dan diiktiraf, serta saiz yang lebih besar dan mesra pembaca berbanding versi asal.

Menteri di Jabatan Perdana Menteri (Hal Ehwal Agama) Datuk Idris Ahmad ketika menyampaikan sembah ucapan aluan berkata sesuai dengan perkembangan zaman tanpa mengabaikan teras-teras dalam ilmu tafsir serta tadabbur al-Quran serta berpandukan pandangan alim ulama dalam negara sebagai rujukan, kitab itu sewajarnya diangkat menjadi rujukan rasmi umat Islam di Malaysia.

“Semoga umat Islam di negara in akan terus memahami serta menghayati ayat-ayat al-Quran melalui penerbitan Tafsir Pimpinan Ar-Rahman Edisi Rumi Baharu ini,” katanya.

Terdahulu, pasangan diraja itu berangkat tiba di institut pengajian al-Quran berkenaan pada 9 pagi diiringi Idris dan Ketua Pengarah JAKIM Datuk Hakimah Mohd Yusoff.

Majlis lawatan itu dimulakan dengan bacaan al-Quran, disusuli sembah ucapan aluan oleh Idris, diikuti sembah taklimat Pengarah Darul Quran Mohamad Kori Jusoh, persembahan nasyid dan pelancaran tafsir pimpinan Ar-Rahman Edisi Rumi Baharu oleh Al-Sultan Abdullah.

Seri Paduka berdua kemudiannya berkenan melawat bilik kuliah dan beramah mesra dengan kakitangan serta pelajar institut pengajian itu, sebelum berkenan mengurniakan sumbangan kepada 20 pelajar Darul Quran JAKIM daripada golongan asnaf.–AlHijrah Online


Gempa 5.4 skala ricther gegar Jawa Barat

JAKARTA – Gempa bumi bermagnitud 5.4 pada Skala Richter
menggegarkan barat daya Sukabumi, Jawa Barat. Gempa berpusat di 113 km Barat
Daya Sukabumi, Jawa Barat itu berlaku pukul 4.54 petang waktu Indonesia Barat.

Sinar Online melaporkan bahawa menurut Badan Meteorologi,
Klimatologi, dan Geofisika (BMKG), gegaran gempa itu turut dirasai di Sukabumi,
Bandung, Lembang, Pangandaran dan Pelabuhan Ratu. Tiada ancaman tsunami
dikeluarkan BMKG.

Belum terdapat laporan berkaitan kerosakan harta benda dan
kemalangan jiwa setakat ini.


HINA AGAMA: TIADA KOMPROMI KEPADA PIHAK SENGAJA LAKUKAN PROVOKASI – AHMAD MARZUK

KOTA BHARU: Kerajaan tidak akan berkompromi dengan mana-mana individu, kumpulan atau pihak yang sengaja melaksana dan melakukan provokasi dalam sudut penghinaan kepada agama, kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Beliau berkata kerajaan tidak akan melepaskan mereka malah akan pihak yang melakukan provokasi akan dikesan dan ditahan kerana menjejaskan keharmonian apatah lagi Islam adalah agama rasmi di negara ini.

“Kerajaan tidak akan melepaskan mereka ini dalam apa sahaja ruang tindakan undang-undang sama ada melalui undang-undang syariah ataupun sivil.

“Sebarang usaha yang cuba menganggu gugat Islam, mereka ini akan berhadapan dengan tindakan undang-undang di mahkamah,” katanya mengulas tindakan terhadap beberapa individu yang melakukan provokasi dalam persembahan termasuk di sebuah kelab komedi dan menghina Islam melalui hantaran di laman sosial baru-baru ini.

Terdahulu, Ahli Parlimen Pengkalan Chepa itu merasmikan Program Quran Hour dan Souq@YADIM anjuran Yayasan Dakwah Islamiah Malaysia di Sekolah Menengah Kebangsaan Pengkalan Chepa di sini.

Ahmad Marzuk juga berkata semua tindakan yang dikenakan oleh mahkamah terhadap mereka yang menghina Islam diharap menjadi pengajaran kepada pihak lain supaya jangan sesekali melakukan perbuatan serupa.

“Tiada pihak yang mendapat untung daripada perbuatan menghina agama melainkan hanya mencetuskan provokasi dan sengaja mencari publisiti murahan… Dari segi tindakan juga, saya rasa tiada keperluan untuk mengubah undang-undang kerana yang sedia ada sudah memadai,” katanya. –AlHijrah Online


BEKAS KAKITANGAN JPN BERDEPAN 13 TUDUHAN PALSUKAN DOKUMEN

KOTA KINABALU: Seorang bekas kakitangan Jabatan Pendaftaran Negara (JPN) Sabah dihadap ke Mahkamah Sesyen Khas Rasuah, di sini hari ini, atas 13 pertuduhan memalsukan dokumen bagi tujuan mengeluarkan sijil lahir.

Tertuduh Mohd Sofian Ishak, 35, bagaimanapun mengaku tidak bersalah selepas pertuduhan dibacakan oleh hakim, Abu Bakar Manat.

Mengikut pertuduhan, lelaki itu dipercayai telah memalsukan buku rekod kesihatan ibu serta buku rekod kesihatan bayi dan kanak-kanak milik beberapa individu dengan tujuan menipu bagi mengeluarkan sijil lahir.

Tertuduh didakwa melakukan kesalahan tersebut sekitar bulan November 2012 hingga Februari 2013. Dalam prosiding hari ini, pegawai pendakwa daripada Suruhanjaya Pencegahan Rasuah Malaysia (SPRM) Dzulkarnain Rousan Hasbi mencadangkan kepada mahkamah supaya tertuduh dikenakan ikat jamin RM10,000 dengan seorang penjamin tempatan.

Bagaimanapun tertuduh yang tidak diwakili peguam merayu agar nilai ikat jamin itu dikurangkan disebabkan tertuduh sudah tidak mempunyai pekerjaan tetap selain terpaksa menanggung isteri serta anaknya yang berusia tujuh bulan. Hakim kemudian menetapkan tertuduh dibebaskan dengan ikat jamin sebanyak RM10,000 dengan RM6,000  didepositkan hari ini bersama seorang penjamin tempatan. Mahkamah menetapkan 22 April 2022 sebagai tarikh sebutan penyerahan dokumen.–AlHijrah Online


SANUSI SELESAI ANGKAT SUMPAH MENTERI BESAR KEDAH

ALOR SETAR: Ahli Dewan Undangan Negeri (ADUN) Jeneri Datuk Seri Muhammad Sanusi Md Nor selesai mengangkat sumpah sebagai Menteri Besar Kedah hari ini.

Muhammad Sanusi, 49, yang juga Pengerusi Perikatan Nasional (PN) Kedah, melafaz sumpah memegang jawatan itu di hadapan Sultan Kedah Al-Aminul Karim Sultan Sallehuddin Sultan Badlishah di Balai Mengadap Besar, Istana Anak Bukit, di sini pada 10.15 pagi ini.

Muhammad Sanusi dilantik semula ke jawatan itu selepas PN mendapat kemenangan besar iaitu 33 daripada 36 kerusi Dewan Undangan Negeri (DUN) pada Pilihan Raya Negeri (PRN), Sabtu lepas.

Beliau sebelum ini merupakan Menteri Besar Kedah yang dilantik dan mengangkat sumpah jawatan tersebut pada 17 Mei 2020 selepas mendapat sokongan majoriti ADUN ketika itu.

Pada PRN kali ini, Muhammad Sanusi yang juga Timbalan Pesuruhjaya PAS Kedah mempertahankan kerusi DUN Jeneri yang disandangnya sebelum ini, selepas menewaskan calon Barisan Nasional (BN) Datuk Muhamad Khizri Abu Kassim dengan majoriti 16,050 undi.

Dilahirkan pada 4 Ogos 1974, Muhammad Sanusi yang juga Pengarah Pilihan Raya PAS Pusat pernah menjadi Setiausaha Politik kepada bekas Menteri Besar Kedah Allahyarham Tan Sri Azizan Abdul Razak antara 2008 hingga 2013.

Beliau mula menjadi calon dalam pilihan raya sewaktu bertanding pada Pilihan Raya Umum ke-12 (PRU12) di kerusi DUN Belantek, namun tewas kepada calon BN Datuk Mohd Tajudin Abdullah dengan majoriti 252 undi.

Pada PRU14, beliau bertanding di DUN Jeneri dan berjaya menewaskan dua calon lain iaitu Mahadzir Abdul Hamid (BN) dan Mohd Nazri Abu Hassan (PKR) dengan majoriti 2,455 undi.

Muhammad Sanusi yang berkelulusan ijazah dari Universiti Sains Malaysia mendirikan rumah tangga bersama Tok Puan Seri Jusmalailani Jusoh dan dikurniakan lima anak.–AlHijrah Online


POLIS SAH TERIMA LAPORAN PEDOFILIA

SEREMBAN, 30 Jun – Polis mengesahkan menerima satu laporan berkaitan aktiviti gangguan seksual oleh pedofilia ke atas kanak-kanak lelaki berusia 10 tahun semalam.
Perkara itu disahkan Ketua Polis Daerah Nilai Supt Zaldino Zaludin dalam satu kenyataan di sini hari ini.

Menurut fakta kes, dalam kejadian pada pukul 6.30 petang pada Isnin lepas, pengadu yang berada di kediamannya di Nilai telah dimaklumkan oleh anak lelakinya terdapat seorang lelaki Melayu yang dikenali di laman sosial Facebook telah menghantar mesej berbaur lucah.

Namun pada Selasa, pengadu itu telah menghubungi lelaki berkenaan menerusi aplikasi Facebook Mesengger untuk mengetahui apakah yang diingini suspek terhadap anaknya dan ibu mangsa bagaimana pun telah disekat (blocked) oleh suspek selepas mengetahui tujuannya. Justeru itu, satu laporan polis dibuat oleh pengadu semalam.

Zaldino berkata berdasarkan siasatan awal yang dijalankan, perkenalan suspek dan mangsa bermula pada Februari lepas menerusi Messenger.

Katanya,berdasarkan perbualan suspek dengan anak pengadu sebelum ini adalah biasa namun berubah sejak tiga hari kebelakangan ini apabila suspek mula menghantar mesej berbaur lucah.

“Selain itu, suspek juga ada mengajak mangsa berjumpa dan memancing mangsa menawarkan PSP (PlayStation Portable) agar mangsa tidak bosan di rumah.

“Selepas mangsa memberitahu mesej berkenaan kepada pengadu, pengadu telah membuat panggilan melalui Facebook Messenger namun gagal. Selepas itu pengadu memberi amaran kepada suspek agar tidak mengganggu lagi anaknya dan akaun sosial pengadu dan suami bagaimana pun telah disekat (blocked) oleh suspek pada Selasa lepas,” katanya.

Beliau berkata pengadu juga telah dimaklumkan bahawa akaun facebook suspek yang menggunakan nama ‘Aiman Fauzi’ telah ditutup. Kes disiasat mengikut Seksyen 509 dan 292 Kanun Keseksaan.

BERNAMA


OPERATOR KILANG MAUT, JATUH MOTOSIKAL SEMASA REDAH BANJIR

GAMBANG: Seorang operator kilang ditemui maut selepas terjatuh daripada motosikal semasa meredah air di Jalan Kubur, Gambang, Kuantan hari ini.

Kejadian kira-kira jam 12.40 tengah hari tadi itu melibatkan mangsa, M. Gunalan, 38, yang menunggang motosikal jenis Honda EX5 menggunakan jalan yang dilimpahi air itu untuk pulang ke rumahnya.

Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani berkata, ketika kejadian keadaan air di lokasi terbabit berarus deras.

“Mangsa bertindak meredah air berkenaan sebelum motosikal yang dinaiki terbalik dan mangsa dihanyutkan arus deras ke kawasan ladang sawit berhampiran,” katanya, hari ini.

Mayat mangsa ditemui tersangkut pada pokok kelapa sawit kira-kira 200 meter dari lokasi mangsa dipercayai dihanyutkan.

Seramai 11 anggota bomba dari Balai Bomba dan Penyelamat (BBP) Taman Tas dikerahkan ke lokasi kejadian selepas menerima panggilan kecemasan berhubung kejadian itu.

Operasi mencari dan menyelamat (SAR) mangsa turut disertai enam anggota Pasukan Penyelamat di Air (PPDA) dari BBP Kuantan serta enam anggota Bomba Sukarela Gambang.–AlHijrah Online


Lapan maut gempa bumi landa Filipina

MANILA, 23 April –
Sekurang-kurangnya lapan orang dilaporkan maut ekoran gempa bumi kuat yang
melanda Pulau Luzon, semalam.

Laporan Institut Vulkanologi dan
Seismologi Filipina menyatakan, gempa bumi berkekuatan 6.1 magnitud itu melanda
Filipina sekitar jam 5.11 petang (waktu tempatan).

Berpuluh mangsa dikhuatiri masih
terperangkap susulan bangunan runtuh di wilayah Pampanga yang juga kawasan
paling teruk terjejas akibat gempa yang berlaku kira-kira 60 kilometer barat
laut Manila pada kedalaman 40 kilometer itu.

Gabenor Lilia Pineda berkata,
lapan orang dilaporkan maut manakala 20 lagi cedera di wilayah terbabit.

Pasukan penyelamat menggunakan
jentera berat dan khidmat anjing pengesan bagi mencari mangsa yang terperangkap
apabila sebuah bangunan empat tingkat runtuh dan menimpa pasaraya yang terletak
di tingkat bawah.

Sinar Harian yang memetik laporan
agensi berita menyatakan gempa bumi berkenaan turut dirasai di Manila di mana
bangunan pencakar langit turut bergoyang selama beberapa minit.

Lapangan Terbang Antarabangsa
Clark pula mengalami kerosakan teruk dengan sekurang-sekurangnya tujuh mangsa
dilaporkan cedera.

Dalam pada itu, kerajaan meminta
penduduk agar tidak panik dan jangan mudah percaya dengan khabar angin di media
sosial tentang kemusnahan teruk dan kematian akibat gempa terbabit.

Terletak dalam kawasan Lingkaran
Api Pasifik, Filipina cenderung mengalami gempa bumi ekoran aktiviti seismik
yang aktif.


EMPAT SEKELUARGA MAUT: PEMANDU TRELER DIBEBAS DENGAN JAMINAN POLIS

IPOH: Pemandu treler yang terbabit dalam kemalangan maut membabitkan empat sekeluarga di KM277.1 Lebuhraya Utara Selatan arah selatan di sini, Rabu lepas, dibebaskan dengan jaminan polis hari ini.

Ketua Polis Daerah Ipoh, ACP Yahaya Hassan berkata lelaki berusia 34 tahun itu yang direman selama tiga hari sejak Khamis lepas dibebaskan kira-kira 10.45 pagi tadi apabila keterangannya selesai dirakamkan.

“Polis menunggu arahan pihak Timbalan Pendakwa Raya (DPP) untuk tindakan selanjutnya,” katanya dalam jawapan ringkas menerusi aplikasi WhatsApp kepada Bernama hari ini.

Dalam kejadian kira-kira 2.45 petang Rabu lalu, empat sekeluarga maut dalam kemalangan membabitkan enam kereta dan sebuah treler di lokasi berkenaan.

Mangsa, pesara polis Rahim Ramli, 60, isterinya Siti Petimah Omar, 59, dan dua anak perempuan mereka, Nor Hadirah, 28, dan Nor Hamizah, 27, meninggal dunia di lokasi kejadian.

Ketua Polis Perak, Datuk Mior Faridalathrash Wahid berkata pemandu itu mempunyai 13 saman kesalahan trafik sejak 2008 sehingga tahun lepas, termasuk tiga daripada saman tersebut adalah terlibat dalam kemalangan jalan raya. – AlHijrah Online


LELAKI UGUT, ACU PISAU KEPADA PEMANDU LORI

KLANG: Polis menahan seorang lelaki yang melakukan cubaan mengugut dengan mengacukan pisau kepada seorang pemandu lori, di sini tengah malam tadi.

Ketua Polis Daerah Klang Utara ACP Vijaya Rao berkata, pihaknya menerima laporan berkenaan kejadian yang dibuat mangsa berumur 30an pada jam 5.15 petang semalam.

“Dia memaklumkan semasa memandu lori di Jalan Parang, Bandar Sultan Suleiman, kenderaannya dipintas dan ditahan secara tiba-tiba oleh sebuah lori yang dipandu suspek.

“Suspek kemudiannya turun dari lori dengan membawa sebilah pisau terus mengugut pengadu dengan kata-kata ‘U tak kenal lagi siapa aku, kau tunggu aku cari kau’,” katanya dalam satu kenyataannya, hari ini.

Suspek berumur 40an itu ditahan anggota polis dari Bahagian Siasatan Jenayah Daerah Ibu Pejabat Polis Daerah (IPD) Klang Utara untuk siasatan di bawah Seksyen 506 Kanun Keseksaan.

Tambah Vijaya, suspek mempunyai satu rekod jenayah lampau berkenaan pencurian motosikal di bawah Seksyen 379A Kanun Keseksaan.

“Ujian saringan awal air kencing ke atas suspek didapati negatif dadah dan suspek ditahan reman selama tiga hari,” katanya.—AlHijrah Online


GUNUNG BERAPI MELETUS DI NEW ZEALAND ANGKA KORBAN MENINGKAT 19 ORANG

WELLINGTON: Angka korban akibat gunung berapi Pulau Putih di New Zealand meletus awal bulan ini meningkat kepada 19 orang, lapor agensi berita Xinhua, memetik polis tempatan pada Isnin.

Menurut polis itu lagi, dua mayat mangsa masih belum ditemui.

Seorang jurucakap polis berkata laporan mengenai mangsa terakhir yang terkorban di sebuah hospital di Auckland diterima pada Ahad

Terdapat 14 mangsa di empat hospital di sekitar New Zealand 10 daripadanya masih kritikal, lapor media tempatan.

Pulau Putih, sebuah pulau gunung berapi yang terkenal sebagai destinasi pelancongan, semua aktiviti di pulau berkenaan terpaksa dihentikan. — BERNAMA


MENTERI PERTAHANAN YAMAN SELAMAT DARIPADA SERANGAN ROKET HOUTHI

SANAA: Menteri Pertahanan Yaman terselamat daripada serangan roket pemberontak Houthi di wilayah barat laut Maarib, demikian menurut sumber tentera.

Agensi Berita Anadolu memetik sumber tentera itu melaporkan, serangan terbabit menyasarkan ibu pejabat Kementerian Pertahanan ketika Mohammed al-Maqashi dan komander pakatan tentera pimpinan Saudi hadir mesyuarat.

Dua askar terbunuh dalam serangan itu. Tiada sebarang komen dikeluarkan kumpulan Houthi Syiah berhubung insiden itu.

Kumpulan Houthi menguasai wilayah Sirwah di Maarib dan menggunakan puncak gunung untuk menyasarkan ibu pejabat kerajaan dan kawasan kejiranan penduduk.

Yaman dilanda keganasan dan kekacauan sejak 2014 apabila Houthi menguasai hampir seluruh negara, kecuali Sanaa.

Krisis itu memuncak pada 2015 di mana pakatan tentera pimpinan Saudi melancarkan kempen udara yang bertujuan untuk menggulingkan wilayah yang dikuasai puak Houthi.

Sejak itu, puluhan ribu warga Yaman termasuk orang awam, dipercayai  terbunuh dalam konflik itu manakala 14 juta juta rakyat berisiko kebuluran. — Terjemahan AlHijrah Online


LOKASI RISIKO TANAH RUNTUH DI KELANTAN DIKENALPASTI

Tumpat: Polis mengenal pasti lapan kawasan di Kelantan yang berisiko akan berlakunya tanah runtuh berikutan keadaan cuaca yang tidak menentu termasuk hujan berpanjangan sejak kebelakangan ini.

Ketua Polis Kelantan, Datuk Shafien Mamat berkata, lapan kawasan itu membabitkan lima daerah iaitu Gua Musang, Jeli, Bachok, Kuala Krai dan Pasir Mas.

Antara kawasan yang dikenal pasti mempunyai risiko tanah runtuh, ialah Jalan Kuala Betis – Lojing di Gua Musang.

Sementara kawasan-kawasan lain pula membabitkan Batu 18, Jalan Timur Barat Jeli ke Gerik; Tebing Sungai Kampung Kuau di Bachok; Kampung Jalan Pohon Celagi, Pasir Mas dan Lata Rek, Gunung Stong serta Kampung Chucuh Puteri di Kuala Krai.

Menurut Shafien, menerusi tinjauan yang dilakukan oleh pihaknya di kawasan berisiko, sudah ada jalan yang retak akibat pergerakan tanah seperti di kawasan Lojing.

Beliau berkata demikian ketika ditemui selepas Majlis Perasmian Surau Ar-Rasyidin yang dibina dengan kos RM500,000 di Ibu Pejabat Polis Daerah (IPD) Tumpat , hari ini.

Shafien berkata, pihak polis menerusi pasukan pemantau bertugas 24 jam untuk memantau lokasi bahaya dan keadaan hujan dengan kerjasama Bilik Gerakan Bencana Kerajaan Negeri Kelantan.

Beliau turut menasihatkan orang ramai atau pengguna jalan raya supaya berhati-hati dan mengelakkan daripada ke lokasi berisiko ini kerana boleh mengundang bahaya selain sentiasa peka dengan hebahan maklumat menerusi laman web dan media sosial pihak berkuasa terbabit. –AlHijrah Online


SOLAT TANPA PENJARAKAN BERITA GEMBIRA MENJELANG RAMADAN

KUALA LUMPUR: Keputusan kerajaan untuk membenarkan aktiviti solat jemaah di masjid atau surau boleh dilaksanakan tanpa penjarakan sosial adalah sesuatu yang amat dinantikan oleh umat Islam.

Menteri di Jabatan Perdana Menteri (Hal Ehwal Agama) Senator Idris Ahmad berkata pengumuman itu adalah berita gembira buat umat Islam untuk menyambut bulan Ramadan nanti.

“Pengumuman ini dibuat berasaskan fakta dan data, juga setelah mengambil kira pelbagai faktor termasuk penilaian risiko daripada Kementerian Kesihatan Malaysia (KKM) dan pandangan yang dikemukakan Jabatan Kemajuan Islam Malaysia (JAKIM).

“Walaubagaimanapun, pelaksanaan perkara ini dan prosedur operasi standard (SOP) akhir untuk masjid atau surau tertakluk kepada ketetapan pihak berkuasa agama negeri-negeri,” katanya dalam kenyataan hari ini.

Idris berharap institusi masjid dan surau terus dimakmurkan dengan aktiviti ibadah, majlis dan halaqah ilmu serta lain-lain program pembinaan modal insan dan kemasyarakatan kerana ia penting untuk memperkukuh jati diri serta penghayatan beragama.

“Jabatan Perdana Menteri (Hal Ehwal Agama) ingin menyeru kepada umat Islam untuk terus berdoa serta bermunajat agar rakyat dan negara terus dipelihara daripada sebarang kemudaratan dan bencana,” katanya.

Beliau juga mencadangkan masjid dan surau untuk terus mengadakan Solat Hajat bagi memohon kesejahteraan dan keselamatan buat rakyat dan negara.

Semalam Perdana Menteri Datuk Seri Ismail Sabri mengumumkan solat berjemaah di masjid dan surau dilaksanakan tanpa penjarakan fizikal, bermula 1 April 2022.

Perubahan itu berikutan negara akan memasuki Fasa ‘Peralihan Ke Endemik’ bermula 1 April nanti. – AlHijrah Online


PROJEK LCS: BEKAS PENGARAH URUSAN BNS DIDAKWA PECAH AMANAH RM21 JUTA

KUALA LUMPUR: Bekas Pengarah Urusan Boustead Naval Shipyard Sdn Bhd  (BNS) Tan Sri Ahmad Ramli Mohd Nor dihadapkan ke Mahkamah Sesyen di sini hari ini atas tiga pertuduhan pecah amanah dana syarikat itu berjumlah RM21.08 juta berhubung projek pembinaan Kapal Tempur Pesisir (LCS) bagi perolehan Tentera Laut Diraja Malaysia (TLDM).

Ahmad Ramli, 78, yang juga bekas Panglima Tentera Laut mengaku tidak bersalah atas ketiga-tiga pertuduhan itu yang  dibacakan di hadapan Hakim Suzana Hussin.

“Saya faham, saya mengaku tidak bersalah dan minta dibicarakan,” katanya.

Mengikut pertuduhan pertama, Ahmad Ramli sebagai pengarah urusan BNS yang diamanahkan dengan penguasaan dana syarikat itu telah melakukan pecah amanah ke atas harta tersebut dengan meluluskan pembayaran berjumlah RM13,541,140 ke akaun Syarikat Setaria Holding Limited,  Standard Chartered Bank, 6 Battery RD, Singapura tanpa kelulusan Ahli Lembaga Pengarah BNS.

Dia didakwa melakukan kesalahan itu di BNS, tingkat 17, Menara Boustead, Jalan Raja Chulan, antara 26 Julai 2010 dan 25 Mac 2011.

Bagi pertuduhan kedua, Ahmad Ramli dituduh melakukan pecah amanah dengan meluluskan pembayaran berjumlah RM1,360,716 ke akaun Syarikat JSD Corporation, The Overseas-Chinese Banking Corporation Limited, Chulia Street, OCBC Centre, Singapura  tanpa kelulusan Ahli Lembaga Pengarah BNS di lokasi sama antara 19 April 2011 dan 4 Mei 2011.

Dia juga didakwa atas kesalahan serupa dengan meluluskan pembayaran berjumlah RM6,182,295 ke akaun Syarikat Sousmarin Armada Ltd, Standard Chartered Bank, 6 Battery Road, Singapura di tempat sama antara 28 Okt 2010 dan 22 Nov 2010.

Ketiga-tiga pertuduhan itu mengikut Seksyen 409 Kanun Keseksaan yang memperuntukkan hukuman penjara tidak kurang dari dua tahun dan tidak lebih dari 20 tahun dengan sebat dan boleh dikenakan denda, jika sabit kesalahan.

Mahkamah membenarkan Ahmad Ramli diikat jamin berjumlah RM500,000 dengan cagaran berbayar RM200,000 untuk semua pertuduhan serta syarat tambahan pasportnya perlu diserahkan kepada mahkamah sehingga kes selesai dan menetapkan  24 Nov untuk sebutan kes.

Pendakwaan dikendalikan Timbalan Pendakwa Raya Datuk Wan Shaharuddin Wan Ladin dan Ahmad Akram Gharib manakala tertuduh diwakili peguam Datuk Mohd Yusof Zainal Abiden.

Terdahulu, Ahmad Akram mencadangkan jaminan RM500,000 dengan seorang penjamin serta cagaran berbayar sebanyak RM200,000 untuk kesemua pertuduhan.

“Jumlah jaminan tersebut telah dipersetujui oleh pihak pembelaan. Pihak pendakwaan juga memohon syarat tambahan pasport tertuduh diserahkan kepada mahkamah untuk disimpan,” katanya.

Sementara itu, Wan Shaharuddin memaklumkan kepada mahkamah pihak pendakwaan dan pembelaan telah bersetuju dengan tarikh sebutan pada 24 Nov ini mengambil kira faktor jumlah dokumen yang banyak dan perlu diteliti oleh kedua-dua pihak.

“Saya juga dimaklumkan ada kemungkinan pihak pembelaan akan menghantar satu surat representasi berkenaan kes ini kepada Jabatan Peguam Negara,” katanya.

Mohd Yusof mengesahkan pihaknya akan menghantar satu surat representasi bagi menyemak semula pertuduhan terhadap anak guamnya.

Sementara itu, Ahmad Ramli selesai membayar wang jaminan dengan cagaran RM200,000 yang diperintahkan mahkamah sebelum beredar dari mahkamah pada 11.30 pagi.

Mohd Yusof  ketika ditemui Bernama di perkarangan mahkamah mengesahkan pembayaran itu.

Sementara itu, Wan Shaharuddin ketika dihubungi berkata hanya cagaran RM200,000 perlu dibayar oleh tertuduh manakala baki RM300,000 perlu dibayar sekiranya tertuduh melanggar syarat tambahan yang ditetapkan mahkamah.

Pada 4 Ogos lepas, Jawatankuasa Kira-Kira Wang Negara mendedahkan tiada satupun LCS telah disiapkan walaupun kontrak projek bernilai RM6.083 bilion itu memperuntuk lima daripada enam kapal tersebut seharusnya disiap dan diserahkan setakat Ogos 2022.

Pada 11 Ogos Suruhanjaya Pencegahan Rasuah Malaysia (SPRM) memaklumkan telah melengkapkan kertas siasatan terhadap beberapa individu yang mempunyai kaitan dengan dakwaan penyelewengan dalam pengendalian projek pembinaan LCS.

Menurut sumber, ada lagi individu akan dituduh di mahkamah berkaitan kes itu.–AlHijrah Online


LELAKI WARGA ASING DITAHAN JADI ALONG

GEORGE TOWN: Polis menahan seorang lelaki warga asing kerana disyaki menjalankan perniagaan memberi pinjaman wang tanpa lesen atau along dalam serbuan di sebuah rumah di Bayan Baru, di sini pada Rabu lepas.

Ibu Pejabat Polis Daerah Barat Daya dalam kenyataan hari ini memaklumkan lelaki berusia berusia 27 itu bekerja sebagai operator kilang di kawasan Bayan Lepas sejak 2014 dengan menggunakan pas lawatan.

“Berdasarkan siasatan awal, suspek disyaki menjalankan kegiatan along sejak tahun lepas dengan menyasarkan pekerja kilang di sekitar Bayan Lepas.

“Lelaki itu kini direman bagi membantu siasatan dan kes tersebut disiasat di bawah Seksyen 5(2) Akta Pemberi Pinjam Wang 1951,” menurut kenyataan itu.

Kenyataan itu memaklumkan siasatan lanjut masih dijalankan termasuk mengesan sama ada suspek turut melakukan ugutan jenayah jika peminjam gagal menbayar hutang. –AlHijrah Online


POLIS KESAN TAKTIK TIPU PELABURAN ‘PATUH SYARIAH’ GUNA GAMBAR INDIVIDU TERNAMA

KUALA LUMPUR: Polis Diraja Malaysia (PDRM) menerusi Jabatan Siasatan Jenayah Komersial mengesan aktiviti penipuan pelaburan saham “Islamik” dan “patuh syariah” yang diiklankan menerusi platform media sosial menggunakan gambar individu ternama.

Setiausaha PDRM Datuk Noorsiah Saaduddin berkata sepanjang 2020 hingga Mei lepas, sebanyak 186 kes disiasat berkaitan skim penipuan pelaburan “patuh syariah” yang membabitkan jumlah kerugian keseluruhan RM5,411,571.61.

Menurutnya, skim itu menawarkan keuntungan hingga 50 kali ganda daripada nilai wang yang dilaburkan serta keuntungan juga didakwa akan dibayar seawal tiga jam selepas pelaburan dibuat.

“Lebih membimbangkan, paparan iklan itu turut menggunakan gambar individu-individu ternama termasuklah ahli politik, agamawan, selebriti, tokoh korporat dan pempengaruh media sosial dipercayai dengan tujuan untuk menarik perhatian pelabur.

“Siasatan mendapati individu terbabit tidak terlibat dengan skim pelaburan berkenaan dan tidak pernah memberikan kebenaran untuk gambar mereka digunakan,” katanya dalam kenyataan hari ini.

Noorsiah berkata pihaknya mengesahkan menerima laporan polis daripada beberapa individu ternama berkenaan penyalahgunaan gambar mereka oleh skim pelaburan itu.

Katanya, orang ramai dinasihatkan untuk sentiasa berwaspada dan tidak sesekali terpengaruh dengan skim pelaburan yang menawarkan keuntungan yang terlalu lumayan serta melakukan semakan terperinci sebelum menyertai mana-mana skim pelaburan.

“Dapatkan maklumat lanjut daripada sumber rasmi seperti portal semak mule, alert list Bank Negara Malaysia (BNM) dan Suruhanjaya Sekuriti Malaysia (SC) sebelum membuat keputusan untuk menyertai skim pelaburan yang meragukan,” katanya.–AlHijrah Online


TIDAK BOLEH SOLAT DI LUAR MASJID

KUALA LUMPUR: Individu yang tidak tersenarai dalam senarai jemaah yang dibenarkan sembahyang di masjid, dilarang hadir atau menunaikan solat di luar masjid ketika Perintah Kawalan Pergerakan Bersyarat (PKPB).

Menteri Kanan (Keselamatan), Datuk Seri Ismail Sabri Yaakob menegaskan prosedur operasi standard (SOP) dikeluarkan Majlis Keselamatan Negara perlu dipatuhi, yang mana menyatakan tidak boleh bersolat di luar masjid, sepanjang PKPB.

“Kita telah bersetuju setiap kali solat Jumaat dan sebagainya, pihak polis dan RELA akan berkawal, bagi mengawasi pematuhan SOP di masjid dan surau yang dibenarkan, untuk laksanakan solat berjemaah,” katanya pada sidang media harian PKPB yang disiarkan stesen televisyen tempatan hari ini.

Sebelum ini, terdapat laporan mengenai individu yang tidak berada dalam senarai 30 jemaah muncul dan menunaikan solat di luar masjid.

Menteri kanan itu berkata hampir kesemua 25 masjid dan 30 surau Jumaat di Wilayah Persekutuan mematuhi SOP solat Jumaat semalam.

Bermula tengah hari semalam, Wilayah Persekutuan membenarkan solat jemaah, termasuk solat Jumaat, diadakan di masjid dan surau terpilih di kawasan zon hijau dengan pematuhan SOP ketat antaranya membabitkan maksimum 30 jemaah terpilih, melakukan penjarakan sosial di dalam dan luar masjid selain saringan suhu badan keluar masuk rumah ibadat umat Islam itu.– AlHijrah Online


DNAA: JAWATANKUASA KHAS PARLIMEN PANGGIL PEGUAM NEGARA, BEKAS PEGUAM NEGARA

KUALA LUMPUR: Jawatankuasa Pilihan Khas Parlimen Hak Asasi Manusia, Pilihan Raya dan Reformasi Institusi, akan memanggil Peguam Negara Datuk Ahmad Terrirudin Mohd Salleh dan bekas Peguam Negara Tan Sri Idrus Harun, memberikan penjelasan berhubung keputusan melepas tanpa membebaskan (DNAA) Timbalan Perdana Menteri Datuk Seri Dr Ahmad Zahid Hamidi.

Pengerusi Jawatankuasa itu William Leong Jee Keen berkata satu laporan akan dibentangkan selepas prosiding itu dilaksanakan.

“Jawatankuasa akan mengadakan prosiding, panggil kedua-dua peguam negara untuk beri penjelasan.

“Kenyataan media telah dikeluarkan, dan ini menjadi perkara yang orang awam boleh tahu. Kita akan bentangkan laporan selepas siasatan dibuat,” katanya bagi menjawab perkara yang dibangkitkan Datuk Seri Dr Shahidan Kassim (PN-Arau) pada Sidang Khas Dewan Rakyat hari ini.

Keadaan itu turut mengundang Khoo Poay Tiong (PH-Kota Melaka) bangun, mendakwa Shahidan yang merupakan ahli jawatankuasa itu, seharusnya tahu mengenai hal berkenaan.

“Arau (Shahidan) sendiri merupakan seorang daripada ahli Jawatankuasa Pilihan Khas tersebut, dia tahu kita akan panggil Peguam Negara untuk berikan penerangan dan prosiding akan dijalankan, tetapi dia masih nak bangkit isu ini dalam Parlimen,” kata Poay Tiong.

Shahidan meminta penjelasan daripada Yang Dipertua Dewan Rakyat Tan Sri Johari Abdul mengenai usul Wan Ahmad Fayhsal Wan Ahmad Kamal (PN-Machang) yang ditolak semalam, melibatkan permohonan penjelasan daripada Peguam Negara terhadap keputusan DNAA  Ahmad Zahid.

Johari menjelaskan, yang beliau memberikan ruang kepada wakil Ahli Parlimen pembangkang untuk bercakap mengenai usul tergempar yang ditolak itu.

“Saya sebut semalam kepada Arau (Shahidan) dan Machang (Wan Ahmad Fayhsal), saya akan beri ruang. Saya tahu ini isu politik yang masyarakat pun nak tahu apa berlaku.

“Saya cakap ‘selepas Perdana Menteri bentang’ (Kajian Separuh Penggal Rancangan Malaysia Ke-12). Maksud ‘selepas’, saya tak kata semalam, (atau) hari ini. ‘Selepas’ maknanya anda mempunyai enam hari (tempoh sidang Dewan Rakyat), anda boleh bercakap, saya takkan hentikan apabila isu ini dibangkitkan,” katanya.

Johari turut menjelaskan usul itu ditolak dengan mengambil kira kes terdahulu pada 23 Julai 2021 apabila Yang Dipertua Dewan Rakyat ketika itu Tan Sri Azhar Azizan Harun, turut menolak dua usul yang dikemukakan Ahli Parlimen Beruas dan Ahli Parlimen Port Dickson, untuk membincangkan isu-isu semasa proklamasi darurat.

“Tapi Speaker Azhar mengatakan bahawa dia tidak boleh membenarkan kerana Peraturan Mesyuarat 11(3) termaktub dengan jelas bahawa yang menentukan adalah perdana menteri. Saya mengambil precedent itu kerana sekarang adalah Sidang Khas di bawah 11 (3),” katanya.

Terdahulu, persidangan Dewan Rakyat yang sepatutnya bermula dengan sesi perbahasan Kajian Separuh Penggal Rancangan Malaysia Ke-12, terhenti kira-kira 30 minit apabila blok pembangkang bangkit mendakwa Johari menangguhkan sesi semalam, sebelum membenarkan mereka bercakap mengenai usul yang ditolak seperti yang dijanjikan.–AlHijrah Online


PM GESA OIC DESAK GENCATAN SENJATA DILAKSANA SERTA-MERTA, BANTUAN KEMANUSIAAN UNTUK GAZA DISEGERAKAN

RIYADH: Perdana Menteri Datuk Seri Anwar Ibrahim menggesa negara anggota Pertubuhan Kerjasama Islam (OIC) secara konsisten mendesak pelaksanaan gencatan senjata serta-merta manakala bantuan kemanusiaan kepada penduduk Gaza disegerakan.

Bercakap pada sesi kelapan Sidang Kemuncak Tergempar OIC bagi membincangkan serangan dan kekejaman berterusan Israel terhadap Palestin, beliau berkata umat Islam di seluruh dunia mengharapkan hasil ketara serta tindakan konkrit daripada sidang kemuncak yang berlangsung sehari itu.

“Saya menggesa semua anggota OIC agar menggunakan saluran dan rangkaian diplomatik masing-masing secara strategik dalam setiap dialog di semua peringkat sama ada dua hala atau pelbagai hala, serantau mahupun antarabangsa.

“Marilah kita secara konsisten dan tegas mendesak perkara itu dalam satu kempen diplomatik yang bersepadu untuk memulakan pelaksanaan gencatan senjata dan menyegerakan bantuan kemanusiaan kepada penduduk Gaza,” kata Perdana Menteri di sini hari ini.

Sidang kemuncak tergempar itu, yang berlangsung di Pusat Konvensyen Antarabangsa Raja Abdulaziz di Riyadh, dihoskan oleh Putera Mahkota Mohammed bin Salman, yang juga Perdana Menteri Arab Saudi.

Lebih 11,000 rakyat Palestin, kebanyakannya wanita dan kanak-kanak, telah terbunuh akibat serangan udara tanpa henti serta operasi darat yang kejam lebih sebulan oleh rejim Israeli di bumi Gaza.

Beribu-ribu lagi masih tidak dapat dikesan dan mereka dipercayai terperangkap di bawah runtuhan bangunan yang telah musnah.

Menurut sebuah pertubuhan hak asasi manusia antarabangsa, pengeboman bertubi-tubi oleh Israel menyaksikan pesawat pejuang rejim itu telah menggugurkan lebih 25,000 tan bahan letupan di Semenanjung Gaza sejak 7 Okt lepas, yang bersamaan dengan dua butir bom nuklear.

Perdana Menteri, yang tiba di Riyadh petang ini, juga berharap agar semua aktiviti petempatan dan keganasan oleh peneroka terbabit terhadap rakyat Palestin di Tebing Barat dihentikan serta-merta.

Beliau turut menggesa agar semua pihak yang mencabuli undang-undang antarabangsa termasuk melakukan jenayah perang disiasat dan diheret ke mahkamah menerusi institusi antarabangsa.

Malaysia, kata Anwar, menyokong Inisiatif Keamanan Arab dan rundingan bersama pengantara terkemuka bagi menjayakan penyelesaian dua negara dengan pengiktirafan kepada negara Palestin yang merdeka berdasarkan sempadan pra-1967 serta Baitulmaqdis Timur sebagai ibu negaranya.

Menyentuh penyingkiran paksa orang awam di Palestin, Perdana Menteri mahu tindakan itu dihentikan serta-merta.

Beliau juga menggesa negara anggota OIC memerangi habis-habisan peningkatan global dalam Islamofobia dan pada masa yang sama, melindungi hak untuk menyatakan sokongan kepada perjuangan Palestin secara aman.

Anwar berkata selama lebih sebulan, penduduk Gaza yang terkepung telah menjadi mangsa kekejaman tidak berperikemanusiaan dan pembunuhan beramai-ramai oleh tentera Israel yang menyasarkan lelaki, wanita dan kanak-kanak secara sembarangan.

“Gaza telah menjadi kubur untuk mereka yang tidak bersalah dan golongan syahid, kebanyakannya kanak-kanak Palestin. Tiada kediaman, hospital ataupun rumah ibadat sama ada Islam atau Kristian, selamat daripada serangan yang dilakukan secara sembarangan oleh Israel,” katanya.

Beliau berkata kesinambungan politik yang merampas hak rakyat Palestin bukanlah dilakukan secara senyap-senyap sebaliknya ia dapat disaksikan oleh seluruh dunia dalam pelanggaran undang-undang antarabangsa secara terang-terangan.

“Kelas politik negara-negara barat ketika ini mempamerkan sikap rabun jauh terpilih dalam krisis di Palestin,” katanya.

Anwar berkata perubahan besar mengenai perkara itu telah berlaku sebagaimana ditunjukkan dalam demonstrasi besar-besaran di seluruh dunia yang belum pernah terjadi sebelum ini termasuk di negara barat, untuk menyokong Palestin.

“Ironinya, di kesemua ibu kota ini yang kononnya memperjuangkan kebebasan bersuara dan meletakkan hak asasi manusia sebagai sesuatu yang suci, sesetengah pihak berkuasa telah mengecam pihak yang menyokong perjuangan Palestin serta menyifatkan mereka sebagai penyebar ucapan berbaur kebencian dan penyokong keganasan.

“Ini adalah dwistandard songsang,” kata beliau.

Perdana Menteri juga berkata beliau memuji inisiatif Kerajaan Arab Saudi untuk mengadakan sidang kemuncak tergempar itu.

“Dan saya memuji Tuanku kerana memberikan sokongan tidak berbelah bahagi kepada perjuangan Palestin dan kecaman Tuanku terhadap penjajahan serta kekejaman yang dilakukan oleh Israel. Saya juga ingin mengucapkan terima kasih kepada Presiden Mesir Fattah El-Sisi kerana memudahkan penyaluran bantuan kemanusiaan,” katanya.–AlHijrah Online


PM GESA INDIVIDU BUAT CIAPAN BIADAB BERHUBUNG KESIHATAN PRESIDEN PAS MOHON MAAF

KUALA LUMPUR: Perdana Menteri Datuk Seri Anwar Ibrahim menggesa seorang pengguna media sosial yang membuat ciapan biadab terhadap keadaan kesihatan Presiden PAS Tan Sri Abdul Hadi Awang, supaya memohon maaf dengan segera.

Anwar menerusi ciapan di Twitter lewat malam tadi, turut menyatakan kekesalan berhubung tindakan individu berkenaan.

“Saya membantah dan kesal dengan ciapan biadab Zaki Yamani dan mengarahkan beliau untuk memohon maaf dengan kadar segera,” katanya.

Akaun twitter @Zaki_Yamani_ menerusi ciapannya semalam, mendoakan supaya Abdul Hadi, yang dilaporkan sedang mendapat rawatan di hospital, supaya diambil nyawanya.

Lelaki itu turut berharap perkara yang sama, berlaku kepada bekas Perdana Menteri Tun Dr Mahathir Mohamad.

Sehingga pagi ini, individu berkenaan masih tidak memadam ciapan itu serta tidak memohon maaf.

Semalam, Muhammad Khalil, anak Abdul Hadi menerusi hantaran di laman Facebooknya memohon doa orang ramai dan solat hajat khusus untuk kesembuhan pemimpin PAS berkenaan, yang kini  menerima rawatan dan pemantauan lanjut oleh pihak doktor di hospital.–AlHijrah Online


HENTI GUNA PERKATAAN KAFIR, ZIONIS, YAHUDI LABEL AHLI PARLIMEN – SPEAKER

KUALA LUMPUR: Semua Ahli Parlimen diingatkan supaya tidak menggunakan perkataan kafir, zionis dan Yahudi untuk melabel seseorang ketika perbahasaan Belanjawan 2024 di Dewan Rakyat.

Yang Dipertua Dewan Rakyat Tan Sri Johari Abdul berkata kenyataan berkenaan boleh mengeruhkan suasana, menyentuh sensitiviti, mengguris hati dan menggugat keharmonian negara.

“Kita telah mengharungi empat hari perbahasan Belanjawan 2024 sepanjang minggu lepas dan dalam perbahasan ahli Yang Berhormat, pelbagai hujah dan pendirian telah diutarakan mendorong ke arah perkara-perkara sensitif yang mengguris hati.

“Oleh itu, saya menyeru ahli Yang Berhormat menghentikan isu dan penyataan kafir, zionis dan Yahudi apatah lagi sekarang ini dalam suasana yang tidak kondusif langsung dan lain-lain perkataan sama maksudnya antara ahli Yang Berhormat yang mengeruhkan suasana dan menyentuh sensitiviti keharmonian,” katanya sebelum sesi Pertanyaan-Pertanyaan Bagi Jawab Lisan.

Menurut Johari, Peraturan Mesyuarat 36 (10) ( c ) juga menyatakan adalah salah menggunakan perkataan-perkataan yang menimbulkan perasaan sakit hati atau bermusuh-musuhan antara kaum di Malaysia.

Beliau berkata Ahli Parlimen sepatutnya menunjukkan tingkah laku terpuji semasa mengetengahkan isu rakyat dan negara serta menjadikan kepentingan negara sebagai matlamat utama selain tidak menggunakan Dewan Rakyat sebagai medan politik kumpulan mahupun individu.

Johari berkata beliau dan timbalannya mempunyai kuasa mengawal selia mesyuarat dan memastikan kelancaran dengan menggunakan peraturan sedia ada, seperti jelas termaktub dalam Peraturan Mesyuarat Dewan Rakyat.

“Pada hari ini, saya mengajak ahli Yang Berhormat membuka lembaran baharu, padamkanlah isu panas tersebut yang berlaku pada minggu lepas dan biarkanlah perbahasan ahli Yang Berhormat berlandaskan isu demi membela nasib rakyat di luar sana.

“Saya tegaskan bahawa tidak akan bertolak ansur lagi dan akan mengambil tindakan sekiranya  isu dan perkataan yang dimaksudkan tadi dibangkitkan lagi,” katanya.

Dalam permasyhuran itu, Johari turut memberi peringatan kepada Ahli Parlimen agar tidak membangkitkan isu peribadi di dalam Dewan Rakyat dan sebarang perkara peribadi yang dibangkit dan dilaporkan di luar dewan hendaklah diselesaikan di luar.

Menurutnya, Peraturan Mesyuarat 23(1)(i) menyatakan bahawa suatu kenyataan itu tidak boleh dikeluarkan berkenaan betul atau tidaknya penerangan dalam akhbar atau penerangan disebut oleh dirinya sendiri.

Beliau berkata Peraturan Mesyuarat 36(9) pula menyatakan bahawa dalam apa-apa perbahasan tidak boleh disebutkan kelakuan atau sifat sesiapa Ahli Parlimen atau siapa-siapa pegawai kerajaan selain daripada kelakuan pada menjalankan urusan sebagai Ahli Parlimen atau pegawai kerajaan.

Bagi menjawab pertanyaan Datuk Seri Saifuddin Abdullah (PN-Indera Mahkota) yang meminta penjelasan berkenaan larangan penggunaan perkataan berkenaan, Johari berkata ia hanya melibatkan tindakan melabel seseorang dan bukan kenyataan mengutuk serangan dilakukan pihak terbabit. — AlHijrah Online


JAWI SIASAT ISU BACAAN DOA DALAM PROGRAM ORANG BUKAN ISLAM

KUALA LUMPUR: Jabatan Agama Islam Wilayah Persekutuan (JAWI) akan menyiasat isu bacaan doa oleh orang Islam yang disertai oleh majoriti orang bukan Islam dalam program pecah tanah yang dipercayai berlangsung di Kuala Lumpur baru-baru ini.

Dalam satu kenyataan, JAWI memaklumkan siasatan akan dilakukan bagi memastikan amalan tersebut tidak mengandungi unsur-unsur yang menyalahi pandangan hukum atau fatwa berkaitan yang sedang berkuat kuasa.

“Keharmonian dan toleransi antara agama adalah perkara yang disarankan oleh ajaran Islam lebih-lebih lagi dalam situasi negara yang berbilang kaum.

“Namun semua pihak dinasihatkan agar sentiasa merujuk kepada pihak autoriti agama bagi memastikan tindakan yang dilaksanakan mengikut lunas hukum syarak yang telah ditentukan.” menurut kenyataan itu.

Tambahnya, sebarang kesalahan yang berhubungan dengan Akidah boleh dikenakan tindakan undang-undang dan hukuman di bawah Akta 559, Akta Kesalahan Jenayah Syariah (Wilayah-Wilayah Persekutuan) 1997.

Sebelum ini, tular video siaran langsung di aplikasi Facebook memaparkan seorang lelaki membaca surah Al-Fatihah dan doa dengan turut dikelilingi peralatan ritual agama Hindu pada sebuah program pecah tanah. –AlHijrah Online


ANGGOTA POLIS CEDERA, KHEMAH RUNTUH DI SJR

KUALA LUMPUR: Seorang anggota polis trafik cedera semasa bertugas di sekatan jalan raya (SJR) di Plaza Tol Jalan Duta, selepas bumbung sebuah khemah runtuh akibat angin kencang, petang semalam.

Ketua Jabatan Siasatan dan Penguatkuasaan Trafik (JSPT) Kuala Lumpur, ACP Zulkefly Yahya berkata kejadian tersebut berlaku semasa anggota polis tersebut sedang berteduh di dalam khemah yang didirikan di laluan menghala masuk ke pusat bandar.

Tambahnya, hujan lebat berserta angin kencang menyebabkan bahagian bumbung khemah itu tiba-tiba runtuh lalu menghempap anggota polis itu, sekali gus mengakibatkan beliau mengalami kecederaan di bahagian kepala.

Mangsa, Koperal Nazmi Abdullah kemudian dibawa ke Hospital Kuala Lumpur (HKL) bagi mendapatkan rawatan lanjut.

Zulkefly turut melawat mangsa di HKL bagi memberikan kata-kata semangat serta mendoakan semoga Nazmi kembali sembuh dan tidak patah semangat dalam menjalankan tugas.–AlHijrah Online


TENTERA THAI TEMBAK MATI 12 MANGSA & SIAR LIVE DI FACEBOOK

Seorang tentera Thailand menembak mati sekurang-kurangnya 12 mangsa dan mencederakan ramai yang lain dalam insiden tembakan rambang yang disiarkan secara live di media sosial semalam.

Agensi berita Anadolu memetik laporan Bangkok Post berkata, insiden itu berlaku di kem tentera Surathampithak di timur laut wilayah Nakhon Ratchasima apabila tentera yang dikenali sebagai Kol Jakrapanth Thomma, membunuh komandernya dan dua lagi mangsa di kem sebelum melarikan diri dengan jeep tentera,

Antara yang terkorban adalah pegawai tentera Thailand dikenali sebagai Kol Anantharot Krasae.

Thomma dilaporkan melepaskan tembakan ketika beliau memandu ke pusat membeli belah Terminal 21 di daerah Muang.

Jumlah sebenar angka korban belum diketahui dan penembak itu dipercayai menahan tebusan di pusat membeli belah terbabit.

Penembak itu menyiarkan secara langsung serangannya ke atas orang awam melalui laman sosial Facebook secara selfie sambil memegang rifel.

Laman Facebook milik penembak itu kini disekat. – Terjemahan AlHijrah Online


TEKNOLOGI AI TIDAK MUNGKIN GANTI TUGAS WARTAWAN SECARA MENYELURUH

KUALA LUMPUR: Teknologi kecerdasan buatan (AI) yang dianggarkan berupaya menggantikan tugas manusia tidak mungkin boleh mengambil alih pekerjaan manusia secara keseluruhannya terutama dalam bidang kewartawanan.

Ketua Pegawai Eksekutif TV Alhijrah Namanzee Harris berkata manusia mempunyai keistimewaan untuk membuat penilaian serta pertimbangan yang bersifat keinsanan dan perkara itu tidak dimiliki oleh AI.

Justeru, katanya industri media dan wartawan sendiri perlu memahami teknologi AI secepat mungkin untuk membantu serta memudahkan mereka melaksanakan tugas masing-masing.

“Kebolehupayaan teknologi AI barangkali akan menyebabkan sesuatu perkara itu menjadi efektif dan keputusan untuk lebih efektif barangkali diprogramkan (oleh manusia). Jadi saya berpendirian, tidak mungkin mesin boleh mengambil tugas manusia seluruhnya.

“Pembelajaran mesin adalah diprogramkan oleh kita (manusia), jadi mereka terhad di dalam reaksi kepada situasi. Tetapi manusia diberikan akal fikiran untuk membuat penilaian mana yang baik mana yang buruk, jadi kita masih lagi superior,” katanya.

Namanzee berkata demikian pada program Jendela Fikir edisi Hari Wartawan Nasional (HAWANA) 2023 terbitan Bernama Radio dengan topik Revolusi Penyiaran Malaysia, ASEAN dan Dunia, hari ini yang turut di sertai Pengarang Kumpulan Berita dan Hal Ehwal Semasa Rangkaian Televisyen Media Prima Bhd Kamaruddin Mape.

Sementara itu, Kamaruddin berkata industri media konvensional perlu menyahut cabaran dalam mendepani ledakan media sosial ketika ini dengan menjadikannya sebagai penyuntik semangat untuk lebih maju ke hadapan seiring dengan teknologi semasa.

Katanya media arus perdana masih menjadi rujukan bagi mendapatkan bahan berita yang sahih meskipun terkesan dengan media sosial yang membolehkan maklumat diakses daripada pelbagai saluran.

“Kita anggap ini (cabaran media sosial) satu yang positif dan kita perlu lebih maju daripada media sosial dan masyarakat juga faham untuk membezakan integriti penyiaran (media konvensional) dan media sosial, jadi kelebihan masih dekat media arus perdana,” katanya.

Sambutan HAWANA 2023 bakal diadakan di Ipoh, Perak dari 27 hingga 29 Mei ini dengan mengangkat tema ‘Media Bebas, Tunjang Demokrasi’ untuk memberi penekanan semula terhadap isu kebebasan media dalam menjalankan tugas mereka.

HAWANA 2023 akan diisi dengan pelbagai aktiviti seperti forum media melibatkan wartawan dari negara ASEAN, karnival mini, pertandingan mencari harta karun serta boling dan majlis kemuncak akan dirasmikan Perdana Menteri Datuk Seri Anwar Ibrahim pada 28 Mei.

Tarikh 29 Mei diwartakan sebagai Hari Wartawan Nasional dan ia dipilih sempena penerbitan edisi pertama akhbar Utusan Melayu pada 29 Mei 1939.–AlHijrah Online


LELAKI BUAT PANGGILAN PALSU BOM DI AEON KLEBANG DITAHAN POLIS

IPOH: Polis menahan seorang lelaki berusia 38 tahun dipercayai bertanggungjawab terhadap panggilan palsu ancaman bom di pusat beli-belah Aeon Mall Klebang, Chemor petang semalam.

Ketua Polis Daerah Ipoh ACP Yahaya Hassan berkata lelaki warga tempatan tersebut ditahan pada 9.30 malam tadi di kawasan Tasek, dekat sini.

“Suspek dipercayai bertanggungjawab berdasarkan pengakuan dikumpul dan peranti komunikasi yang digunakan untuk membuat panggilan palsu. Suspek akan direman hari ini untuk siasatan lanjut,” katanya dalam kenyataan pagi ini.

Yahaya berkata kes disiasat mengikut Seksyen 507 Kanun keseksaan dan dengan tertangkapnya suspek kes dianggap selesai.

“Pemeriksaan di seluruh premis tidak menemukan sebarang objek meragukan. Kawasan bangunan disahkan selamat dan semua kakitangan dibenarkan masuk semula pukul 10.30 malam tadi,” katanya.

Semalam, bangunan itu terpaksa dikosongkan dan dihenti operasi selepas pekerja premis menerima panggilan ancaman bom kira-kira 5.30 petang.

Susulan itu, Unit Pemusnah Bom Polis Diraja Malaysia dari Ibu Pejabat Polis Kontinjen Perak dibantu pasukan bomba melakukan pemeriksaan menyeluruh di bangunan tersebut. — AlHijrah Online


DITUDUH CURI KAJIAN CALON PHD, UM BUAT LAPORAN POLIS

KUALA LUMPUR: Universiti Malaya (UM) pada Isnin membuat laporan polis terhadap dakwaan seorang calon ijazah doktor falsafah (PhD) bahawa pihaknya mencuri hasil penyelidikan tanpa kebenaran.

Ia susulan dakwaan calon PhD dari Yaman tular di media sosial yang mendakwa dua penyelianya menggunakan penyelidikannya untuk kepentingan komersial mereka sendiri.

“Universiti Malaya (UM) menafikan tuduhan yang tular di platform media sosial oleh seorang calon PhD antarabangsa bahawa kajian penyelidikan beliau telah diambil oleh penyelia beliau tanpa kebenaran.

“Adalah dasar Universiti bahawa hasil penyelidikan dan hasil ilmiah merupakan hak milik Universiti,” menurut kenyataan yang dikeluarkan pada Isnin.

Sehubungan itu, pihak UM sudah membuat laporan polis bagi menafikan tuduhan calon tersebut dan sedang mengkaji tindakan perundangan bersesuaian.

Dalam pada itu UM memaklumkan, universiti itu sudah memberi peluang dan sumber untuk membantu Abbod Ali menyempurnakan PhD beliau termasuk lanjutan tempoh pengajian sebanyak tiga semester, selepas tamat tempoh maksimum 12 semester dengan yuran ditaja fakulti.

“Universiti juga telah mengadakan beberapa sesi kaunseling dan melantik Penyelia tambahan bagi membantu beliau.

“Namun calon tersebut masih didapati tidak berupaya untuk menamatkan pengajiannya dalam tempoh pelanjutan yang diberi.

Terdahulu, calon PhD tersebut, Abbod Ali Mohammed Saeed, membuat laporan polis mendakwa dua penyelianya menggunakan bahan penyelidikannya untuk kepentingan komersial mereka sendiri.–AlHijrahOnline


KWSP TERIMA 5.3 JUTA PERMOHONAN PENGELUARAN KHAS BERNILAI RM40.1 BILION

KUALA LUMPUR: Kumpulan Wang Simpanan Pekerja (KWSP) menerima sejumlah 5.3 juta permohonan bernilai RM40.1 bilion di bawah kemudahan Pengeluaran Khas setakat 8 malam, 14 April, 2022.

Permohonan itu dibuka kepada ahli pada 1 April, 2022.

KWSP berkata, pembayaran akan dibuat secara berperingkat dengan pembayaran pertama bermula pada 20 April, 2022.

“Jumlah permohonan yang diterima merangkumi 44 peratus daripada 11.95 juta ahli yang layak untuk membuat pengeluaran di bawah kemudahan ini.

“Dipecahkan mengikut pengkelasan gaji, ia mewakili 55 peratus ahli B40 yang layak (yang berpendapatan kurang daripada RM1,700), 59 peratus ahli M40 (RM1,701 – RM4,900) dan 39 peratus ahli T20 (berpendapatan melebihi RM4, 900),” katanya sambil menambah sebanyak 29 peratus ahli tidak formal dan tidak aktif juga telah memohon.

KWSP berkata, mengikut kaum, Bumiputera Melayu merangkumi jumlah pemohon tertinggi sebanyak 63 peratus, diikuti Cina pada 12 peratus dan India pada 7 peratus manakala jumlah 17 peratus selebihnya terdiri daripada kaum Bumiputera Sabah dan Sarawak, dan bukan warganegara.

“Berdasarkan maklum balas daripada ahli yang memohon kemudahan ini, tiga sebab utama permohonan termasuklah mengalami pengurangan pendapatan (24 peratus), membantu pasangan atau ahli keluarga yang terjejas kewangan (23 peratus) dan menambah sumber kewangan (14 peratus).

“Manakala tujuan pengeluaran adalah untuk menampung perbelanjaan keperluan asas harian/ bulanan (40 peratus), membayar tunggakan hutang (26 peratus), menambah simpanan/ dana kecemasan (8 peratus) dan membantu ahli keluarga yang terjejas kewangan (7 peratus), dengan 19 peratus selebihnya adalah untuk tujuan lain seperti membayar pendidikan anak-anak, perbelanjaan lain, dan pelaburan,” katanya.

Dana pencen itu berkata ia telah mengambil setiap aspek keselamatan bagi mengelakkan pihak ketiga yang tidak bertanggungjawab atau scammer (penipu dalam talian) daripada membuat permohonan palsu dan menjejaskan simpanan ahli.

“KWSP ingin menasihatkan ahli untuk tidak berkongsi gambar atau dokumen berkaitan Pengeluaran Khas mereka di platform media sosial, dan berhati-hati apabila mengeluarkan wang mereka bagi mengelakkan daripada menjadi mangsa penipuan dan aktiviti scam (penipuan dalam talian).

“KWSP juga mengingatkan ahli untuk mempertimbangkan ketersediaan pendapatan jangka panjang mereka dan hanya mengeluarkan simpanan mereka sekiranya benar-benar perlu, dan membelanjakan wang mereka dengan bijak serta untuk tujuan yang sesuai,” katanya.

Kemudahan Pengeluaran Khas itu akan ditutup pada 30 April, 2022.–AlHijrah Online


KES CUAI KHATAN: PEMUDA PEROLEH GANTI RUGI BERJUMLAH RM3.1 JUTA

KUALA LUMPUR: Seorang pemuda berumur 22 tahun yang terpotong kepala alat sulitnya ketika berkhatan 12 tahun lepas, memperoleh ganti rugi berjumlah RM3.1 juta selepas Mahkamah Tinggi di sini hari ini membenarkan tuntutan samannya terhadap kerajaan Malaysia dan empat lagi.

Turut dinamakan sebagai defendan dalam saman itu ialah pegawai perubatan dan pengarah Hospital Kuala Lipis di Pahang serta doktor pakar dan pengarah Hospital Selayang di Selangor.

Hakim Datuk Akhtar Tahir membuat keputusan itu selepas memutuskan bahawa kesemua defendan telah melakukan kecuaian terhadap keadaan yang dialami oleh pemuda itu selaku plaintif.

Beliau berkata mahkamah membenarkan ganti rugi khas seperti yang dinyatakan dalam pliding iaitu RM108,356, ganti rugi am RM2 juta, ganti rugi teruk RM500,000, ganti rugi teladan RM500,000 dan kos RM100,000 dibayar kepada plaintif oleh kesemua defendan.

Akhtar membuat keputusan itu dalam prosiding dalam talian menerusi aplikasi Zoom yang turut disertai peguam Mohamad Zainuddin Abu Bakar bagi pihak plaintif dan Peguam Persekutuan Saravanan Kuppusamy yang mewakili defendan.

Seramai tiga saksi plaintif dan lima saksi defendan memberi keterangan dalam perbicaraan yang bermula 22 Sept 2020.

Mohamad Zainuddin dan Saravanan ketika dihubungi pemberita mengesahkan keputusan hari ini.

Saravanan bagaimanapun berkata pihaknya akan mendapatkan arahan lanjut sama ada mengemukakan rayuan terhadap keputusan itu.

Pada 20 Feb 2019, Mahkamah Tinggi membenarkan permohonan defendan untuk membatalkan saman itu.

Bagaimanapun, Mahkamah Rayuan pada 20 Feb 2020 mengarahkan kes itu dibicarakan selepas membenarkan rayuan plaintif untuk mengetepikan keputusan Mahkamah Tinggi.

Pada 19 Julai 2018, plaintif memfailkan saman menerusi ibunya dan mendakwa proses berkhatan pada 13 Dis 2010 adalah tidak mengikut prosedur ditetapkan apabila keseluruhan kepala alat sulitnya dipotong menyebabkan beliau mengalami kecacatan kekal apabila kemaluannya tidak dapat disambung semula.

Akibat kecacatan kekal itu, plaintif yang ketika kejadian berusia 10 tahun telah berubah sikap menjadi amat pendiam dan tidak suka berkawan dengan rakan sebaya. –AlHijrah Online


RAMALAN HARI RAYA AKAN DIBINCANG DALAM JAWATANKUASA MUZAKARAH MKI

PUTRAJAYA: Ramalan Pusat Astronomi Antarabangsa yang berpangkalan di Emiriah Arab Bersatu (UAE) bahawa 1 Syawal di kebanyakan negara adalah pada 21 April, akan dibincangkan dalam Jawatankuasa Fatwa Majlis Kebangsaan, kata Menteri di Jabatan Perdana Menteri (Hal Ehwal Agama) Datuk Mohd Na’im Mokhtar.

“Jadi saya rasa kita kena tunggu. Kita akan bincang di peringkat Jawatankuasa Fatwa, seboleh-bolehnya kita nak mengelakkan apa yang berlaku pada tahun lepas tidak berulang supaya tidak terkejut (sambut raya).

“Saya tidak mahu mendahului dan serah kepada kuasa Penyimpan Mohor Besar Raja-Raja untuk keputusan,” katanya kepada media selepas majlis pemeteraian memorandum persefahaman antara Perbadanan Pengurusan Sisa Pepejal dan Pembersihan Awam (SWCorp) dengan Jabatan Agama Islam Wilayah Persekutuan (JAWI) dalam melaksanakan program kebersihan, di sini hari ini.

Di Malaysia, pengisytiharan tarikh 1 Syawal dibuat oleh Penyimpan Mohor Besar Raja-Raja sejurus menerima laporan hasil cerapan anak bulan selepas mendapat perkenan Yang di-Pertuan Agong yang mewakili Raja-Raja Melayu.

Portal Gulf News melaporkan Pusat Astronomi Antarabangsa yang berpangkalan di UAE mengumumkan negara-negara Islam akan menjalankan kewajipan mencerap hilal bagi menentukan awal bulan Syawal pada 20 April yang berkemungkinan menjadi penghujung Ramadan.

Bagaimanapun, menurut laporan itu beberapa negara di Asia termasuk Australia mungkin tidak dapat melihat keadaan anak bulan Syawal dengan mata kasar mahupun menggunakan teleskop khas.

Laporan itu juga memaklumkan kebanyakan negara Islam mungkin mengumumkan permulaan Syawal pada 21 April (Jumaat) sebagai hari pertama Aidilfitri.

Dalam pada itu, ditanya persediaan yang perlu dilakukan umat Islam untuk berdepan sebarang kemungkinan, Mohd Na’im meminta umat Islam agar bersabar kerana penentuan tarikh hari raya terletak kepada kuasa Penyimpan Mohor Besar Raja-Raja.

“Bagaimanapun ada satu kaedah dalam syarat yang menyebut ‘tindakan pemerintah yang bertanggungjawab itu didasarkan kepada kepentingan awam’. Jadi saya ingat itu kriteria yang akan digunakan nanti untuk memudahkan rakyat,” katanya. –AlHijrah Online


REMAN IBU DAN AYAH AMIR DISAMBUNG

AYER KEROH: Tempoh tahanan reman terhadap pasangan suami isteri yang disyaki membunuh kanak-kanak berusia tujuh tahun, Zubaidi Amir Qusyairi Abd Malek, dilanjutkan tujuh hari sehingga 12 Februari.

Perintah itu dikeluarkan Penolong Kanan Pendaftar Mahkamah Majistret Ayer Keroh, Mohd Anuar Ostadi, terhadap wanita berusia 32 tahun dan suaminya yang berusia 38 tahun.

Lanjutan tahanan reman itu bagi membolehkan siasatan lanjut dijalankan mengikut Seksyen 302 Kanun Keseksaan.

Terdahulu, kedua-dua mereka yang memakai pakaian lokap berwarna jingga dan ungu itu dilihat tenang ketika dibawa masuk ke Bilik Khas Reman, Kompleks Mahkamah Ayer Keroh.

Pasangan suami isteri iaitu ibu kandung dan ayah tiri kepada mangsa sebelum ini direman tujuh hari sejak 30 Januari lalu selepas dipercayai mendera kanak-kanak tersebut sehingga meninggal dunia dalam kejadian di Taman Krubong Jaya, Melaka.

Dalam kejadian kira-kira jam 4 petang Jumaat minggu lalu, polis menerima panggilan daripada suspek lelaki yang juga bapa tiri mangsa yang mendakwa anaknya lemas dalam tong air setinggi 60.9 sentimeter di rumah berkenaan.

Hasil bedah siasat mendapati, terdapat pelbagai kecederaan termasuk luka baru yang di kesan di bahagian belakang kepala kanak-kanak itu. – AlHijrah Online


TIDAK KEPADA ISRAEL – SAIFUDDIN

PUTRAJAYA, 17 Januari – Kementerian Luar Negeri menegaskan bahawa kerajaan tidak akan berganjak dari pendirian untuk tidak membenarkan atlet Israel bertanding pada Kejohanan Renang Paralimpik Dunia 2019 di Kuching, Sarawak.

Al-Quds Foundation Malaysia melaporkan tindakan Malaysia yang tidak membenarkan atlet Israel menyertai kejohanan itu mengundang bantahan Jawatankuasa Olimpik Israel yang terus memberi tekanan kepada penganjur agar atlet mereka diberikan visa.

Kejohanan itu dilihat sebagaiplatform penting bagi kelayakan ke Sukan Paralimpik Tokyo 2020.

“Kabinet memutuskan Malaysia tidak akan menjadi tuan rumah sebarang program atau acara termasuk sukan yang membabitkan penyertaan warga Israel,” kata Menteri Luar Dato’ Saifuddin Abdullah.

Pada mesyuarat kabinet dua minggulepas, beliau berkata jemaah menteri juga memutuskan wakil Israel tidakdibenarkan masuk ke Malaysia untuk menghadiri sebarang acara dan program.

“Keputusan kabinet dua minggu lepasmenunjukkan pendirian tegas kerajaan Malaysia,” katanya pada sidang mediaselepas menerima memorandum daripada 43 pertubuhan bukan kerajaan (NGO) yangmenyokong pembebasan Palestin di Wisma Putra di Putrajaya.

Sebelum itu, Saifuddin menerima memorandum daripada salah satu NGO Malaysia yang menyatakan sokongan terhadap tindakan kerajaan Malaysia yang tidak membenarkan atlet Israel memasuki negara ini.


COVID-19: DBKL PANGGIL TIGA SURUHANJAYA TINGGI BANTU WARGA ASING DI MASJID INDIA

KUALA LUMPUR: Pusat Pengurusan Krisis (CMC) Dewan Bandaraya Kuala Lumpur (DBKL) akan berbincang dengan Suruhanjaya Tinggi India, Pakistan dan Bangladesh di sini dalam memberi kefahaman mengenai wabak COVID-19 kepada rakyat mereka yang tinggal di kawasan Masjid India, Kuala Lumpur.

Menteri Wilayah Persekutuan Tan Sri Annuar Musa berkata ia susulan keputusan kerajaan melaksanakan Perintah Kawalan Pergerakan Diperketatkan (PKPD) di dua lagi bangunan, di kawasan Jalan Masjid India di sini berkuat kuasa hari ini.

“Ada tiga komuniti warga asing di situ iaitu dari India, Bangladesh dan Pakistan… kami akan berhubung dengan ketiga-tiga suruhanjaya itu dalam waktu terdekat dan memberi taklimat memandangkan ia melibatkan rakyat daripada negara berkenaan.

“Insya-Allah, petang ini kami akan bagi penerangan kepada penduduk di situ, kami minta mereka bawa orang yang boleh bercakap dalam bahasa Urdu, Tamil dan Bengali supaya mesej itu sampai kepada penduduk. Mereka perlu memberikan kerjasama, ini bukan bentuk hukuman tetapi kaedah untuk membantu mereka,” katanya.

Beliau berkata demikian kepada pemberita selepas menerima sumbangan daripada Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri untuk diagihkan kepada penghuni Plaza City One yang terjejas akibat wabak COVID-19.

Annuar berkata penduduk di kawasan itu tidak perlu takut atau bimbang dengan sebarang tindakan kerana pihak berkuasa hanya mahu memastikan individu dijangkiti COVID-19 di situ tidak melarikan diri dan menyebabkan penularan di kawasan lain.

Beliau berkata setakat ini, tiada kawasan baharu di Wilayah Persekutuan dikesan mempunyai tanda-tanda penularan COVID-19 kecuali di Sri Petaling, Masjid India dan Pasar Borong Selayang.

Selepas Plaza City One di Jalan Munshi Abdullah, hari ini Menteri Kanan (Kluster Keselamatan) Datuk Seri Ismail Sabri Yaakob berkata arahan PKPD dikuatkuasakan di bangunan Selangor Mansion dan Malayan Mansion di Jalan Masjid India, berikutan terdapat 15 kes positif COVID-19 di dua bangunan itu.

Terdahulu, lebih 400 pek bantuan keperluan asas melibatkan nilai keseluruhan RM42,500 diserahkan kepada Annuar untuk diagihkan kepada penghuni menara Plaza City One yang dikenakan arahan PKPD sejak 31 Mac hingga 13 April ini.

Sumbangan itu inisitif bersama Jabatan Agama Islam Wilayah Persekutuan (Jawi), Yayasan Pembangunan Ekonomi Islam Malaysia (YaPEIM), Lembaga Tabung Haji  dengan kerjasama logistik Jabatan Kebajikan Masyarakat (JKM), Angkatan Tentera Malaysia (ATM) dan Angkatan Pertahanan Awam Malaysia (APM). — BERNAMA


100,000 KANAK-KANAK TERJEJAS GEMPA BUMI DI MAGHRIBI: UNICEF

NEW YORK: Kira-kira 100,000 kanak-kanak terjejas akibat gempa bumi kuat yang melanda Maghribi Jumaat lepas, kata Agensi Kanak-Kanak PBB (UNICEF) pada Isnin.

”Walaupun UNICEF masih belum mengetahui jumlah sebenar kanak-kanak yang terbunuh dan cedera, anggaran terkini dari 2022 menunjukkan kanak-kanak mewakili hampir satu pertiga daripada populasi di Maghribi,” Agensi Anadolu (AA) melaporkan agensi itu dalam satu kenyataan.

Lebih 300,000 orang telah terjejas di Marrakesh dan di pergunungan High Atlas berikutan gempa bumi berukuran 6.8 magnitud, menurut anggaran PBB.

Lebih 2,000 penduduk maut termasuk kanak-kanak manakala ribuan lagi cedera, kata Kementerian Dalam Negeri Maghribi.

Pihak berkuasa bimbang jumlah itu akan meningkat.

Marrakesh, Tapak Warisan Dunia UNESCO mengalami kerosakan teruk akibat gempa bumi kuat itu, lapor pihak berkuasa.

Pasukan penyelamat pada Isnin terus menggiatkan usaha mencari penduduk yang terperangkap buat hari ketiga.

Beberapa pasukan penyelamat asing telah pun tiba di negara itu untuk menyertai usaha menyelamat mangsa.

Maghribi setakat ini telah menerima tawaran bantuan dari Sepanyol, Britain, Qatar dan Emiriah Arab Bersatu.

Pada Ahad, kerajaan Maghribi melancarkan akaun khas dengan perbendaharaan dan Bank Pusat Maghribi akan menerima sumbangan untuk mangsa gempa. — AlHijrah Online


RAKYAT MALAYSIA DI UKRAINE AKAN DIBERI PERLINDUNGAN, TEMPAT SELAMAT – ISMAIL SABRI

KUALA LUMPUR: Kedutaan Besar Malaysia di Kyiv, Ukraine akan berusaha memberikan perlindungan serta menyediakan tempat selamat untuk 11 rakyat Malaysia yang berada di negara dilanda konflik itu.

Perdana Menteri Datuk Seri Ismail Sabri Yaakob dimaklumkan seramai 23 warganegara Malaysia yang berdaftar dengan Kedutaan Besar Malaysia di Kyiv, 12 orang telah pulang ke tanah air manakala 11 orang masih di sana.

Katanya, keutamaan kerajaan pada masa ini adalah memastikan Keluarga Malaysia di Ukraine berada dalam keadaan selamat.

“Kerajaan dukacita dengan perkembangan yang berlaku di Ukraine.

“Malaysia berharap agar satu jalan penyelesaian damai yang terbaik di antara Ukraine dan Rusia dapat segera dicapai, seterusnya berjaya menyelesaikan konflik tersebut,” menerusi ciapannya, hari ini.–AlHijrah Online

Kerajaan dukacita dengan perkembangan yang berlaku di Ukraine. Keutamaan Kerajaan pada masa ini adalah memastikan Keluarga Malaysia di Ukraine berada dalam keadaan selamat.


JPJ: JANGAN RENTAS NEGERI JIKA TIDAK LENGKAP VAKSIN

KUALA LUMPUR: “Jangan cuba rentas negeri jika masih belum terima vaksin penuh.”

Amaran keras Timbalan Ketua Pengarah Perancangan Dan Operasi Jabatan Pengangkutan Jalan, Aedy Fadly Ramli itu bertujuan memastikan semua pemandu dan penumpang mematuhi prosedur operasi standard (SOP) yang ditetapkan oleh Majlis Keselamatan Negara (MKN).

Aedy yang ditemui ketika pemeriksaan operasi bersepadu di Plaza Tol Duta, Kuala Lumpur malam tadi berkata, pihaknya sudah menggerakkan kesemua anggota dan pegawainya untuk melakukan pemeriksaan pematuhan SOP di semua terminal bas seluruh negara terutamanya semakan ke atas aplikasi MySejahtera bagi memastikan penumpang lengkap dua dos vaksin COVID-19.

Hasil pemeriksaan terhadap status vaksinasi pengguna jalan raya sejak kebenaran rentas negeri bermula awal Oktober lalu didapati pada tahap memuaskan.

Justeru, pihaknya tidak akan teragak agak untuk mengenakan tindakan kompaun ke atas mereka yang cuba merentas negeri tanpa divaksin penuh.

“Bila kita menahan sebuah bas, anggota kita akan naik dan meminta semua penumpang untuk membuka MySejahtera dan menunjukkan status vaksinasi masing-masing. Sekiranya mereka telah lengkap dua dos vaksin, maka tiada masalah untuk pengguna tersebut,” katanya.

Operasi disertai Jabatan Siasatan Penguatkuasaan Trafik (JSPT) PDRM, Jabatan Imigresen Malaysia (JIM), Agensi Anti Dadah Kebangsaan (AADK), Jabatan Alam Sekitar (JAS), PUSPAKOM dan Suruhanjaya Pencegahan Rasuah Malaysia (SPRM) telah memeriksa lebih 1000 kenderaan.

Operasi bermula jam 8.30 malam itu juga memfokuskan pematuhan peraturan jalan raya, dan mengesan warga asing yang melanggar peraturan imigresen .

JPJ mengeluarkan sebanyak 318 notis arah periksa dan sejumlah 315 saman atas pelbagai kesalahan.

Operasi itu berakhir jam 12 malam. –AlHijrah Online


KEPUTUSAN STPM 2020 DIUMUMKAN 1 JULAI

KUALA LUMPUR: Keputusan peperiksaan Sijil Tinggi Persekolahan Malaysia (STPM) tahun 2020 akan diumumkan pada 1 Julai 2021 (Khamis) bermula jam 12 tengah hari.

Majlis Peperiksaan Malaysia memaklumkan dalam kenyataannya bahawa terdapat beberapa kaedah bagi calon sekolah kerajaan, bantuan kerajaan, swasta dan persendirian individu untuk menyemak keputusan STPM.

“Perkhidmatan SMS ringkasan keputusan dengan menaip STPM<jarak>No. Kad Pengenalan<jarak>Angka Giliran dan hantar ke 68886 pada 1 Julai bermula jam 11 pagi sehingga 9 Julai (Jumaat) jam 12 tengah hari,” dalam kenyataan tersebut.

Selain itu, bagi calon yang membekalkan alamat e-mail kepada MPM, mereka akan memperoleh keputusan yang dihantar oleh MPM menerusi alamat e-mail mereka pada 1 Julai bermula jam 11 pagi.

Bagaimanapun, bagi calon sekolah kerajaan, bantuan kerajaan, swasta dan persendirian individu yang tiada capaian internet, Jabatan Pendidikan Negeri (JPN) atau Pejabat Pendidikan Daerah (PPD) atau pihak sekolah akan mengenalpasti calon dan memaklumkan kaedah yang sesuai untuk calon mendapat keputusan STPM.–AlHijrah Online


PRABN KELUAR NOTIS KESIAPSIAGAAN BANJIR KILAT DI TUJUH NEGERI

KUALA LUMPUR: Pusat Ramalan dan Amaran Banjir Negara (PRABN) Jabatan Pengairan dan Saliran mengeluarkan notis kesiapsiagaan kemungkinan banjir kilat melibatkan tujuh negeri.

Menurut notis itu, negeri terlibat ialah Kedah, Negeri Sembilan, Selangor, Melaka, Johor, Sarawak serta Kuala Lumpur.

Di Kuala Lumpur, antara lokasi berisiko ialah Pusat Dagangan Dunia (WTC), Jalan Kuching, Kampung Baru, Jalan Pekeliling, Bulatan Dato Onn-Bank Rakyat, Bulatan Pahang, Jalan Batu Bata, Jalan Pahang dan Jalan Cheras berhadapan Ekocheras Mall.

Turut terjejas ialah Jalan Cheras – Desa Aman, Jalan Loke Yew, Kepong Baru, Jalan Raja Chulan, Jalan Sultan Ismail,  Masjid Jamek, Universiti Malaya, Jalan Duta, Kampung Pantai Dalam, Jalan Dang Wangi, Jalan Maarof, Jalan Kia Peng, Jalan Leboh Pasar, stesen Transit Aliran Ringan (LRT) Bangsar, tol Lebuhraya Shah Alam (KESAS) dan LRT Sungai Besi.

Di Selangor, kawasan Gombak, Petaling, Kuala Selangor dan Sepang termasuk dalam daerah yang berisiko banjir.

Sementara itu, di Negeri Sembilan, daerah yang berisiko ialah Jelebu, Rembau dan Seremban manakala di Melaka ialah Alor Gajah dan Jasin; di Johor melibatkan Batu Pahat, Muar, Segamat dan Tangkak manakala daerah di Kedah membabitkan Kuala Muda.

Bagi Sarawak pula, kawasan berisiko ialah Sungai Siol, Petra Jaya di Kuching.

Menurut PRABN, risiko itu berdasarkan maklumat ramalan hujan daripada model Numerical Weather Prediction (NWP) oleh Jabatan Meteorologi Malaysia dan sistem Southeastern Asia-Oceania Flash Flood Guidance System (SAOFFGS).

Notis kesiapsiagaan dikeluarkan bagi membolehkan semua penduduk terutamanya di kawasan berisiko untuk berwaspada dengan sebarang kemungkinan berlakunya banjir kilat bagi tempoh berkenaan.

Penduduk di lokasi berisiko disaran agar mematuhi arahan pihak berkuasa atau agensi-agensi pengurusan bencana banjir.


PENGECUALIAN CUKAI JUALAN KENDERAAN TAMAT 30 JUN

KUALA LUMPUR: Tarikh akhir pengecualian cukai jualan kenderaan penumpang kekal pada 30 Jun 2022, kata Menteri Kewangan Tengku Datuk Seri Zafrul Abdul Aziz.

Beliau berkata namun, bagi membolehkan pembeli yang membuat tempahan kenderaan sehingga 30 Jun, 2022 terus menikmati insentif pengecualian cukai itu maka tempoh pendaftaran kenderaan tersebut di Jabatan Pengangkutan Jalan (JPJ) kini dilanjutkan sehingga 31 Mac, 2023.

“Lanjutan tempoh pendaftaran kenderaan ini merupakan satu penyelesaian titik tengah bagi mengimbangi kepentingan pengguna dan hasil cukai negara yang perlu ditingkatkan semula pascapandemik bagi memastikan kebajikan rakyat dan kesejahteraan ekonomi negara terus terpelihara,” katanya dalam kenyataan pada Isnin.

Beliau berkata kerajaan telah memperkenalkan pengecualian sepenuhnya cukai jualan ke atas kenderaan penumpang termasuk kenderaan pelbagai guna (MPV) dan kenderaan utiliti sukan (SUV) pemasangan tempatan serta 50 peratus pengecualian cukai jualan ke atas kenderaan penumpang import (CBU) sejak 15 Jun, 2020 dan akan berakhir pada 30 Jun, 2022.

Ia bertujuan mengekalkan dan meningkatkan momentum permintaan dan jualan kenderaan penumpang yang terjejas akibat pandemik COVID-19, katanya.

Tengku Zafrul berkata setakat ini, sebanyak 868,422 unit kenderaan telah terjual dan rakyat telah mendapat manfaat pengecualian cukai jualan berjumlah RM4.7 bilion.

Beliau berkata dengan pembukaan sektor ekonomi, sektor automotif telah kembali beroperasi seperti sedia kala.

“Bagaimanapun terdapat sejumlah permintaan yang masih belum dapat dipenuhi ekoran gangguan kepada rantai bekalan global.

“Pada masa yang sama, seluruh dunia sedang menghadapi masalah kekurangan cip mikro semikonduktor yang digunakan secara meluas merentas beberapa industri termasuk industri automotif,” katanya.

Beliau berkata susulan itu, pemasangan sebanyak 264,000 unit kenderaan yang ditempah dalam tempoh pengecualian cukai jualan ini masih belum siap dan tidak dapat dibekalkan kepada pembeli. – AlHijrah Online


SURAT PELETAKAN JAWATAN MENTERI KEWANGAN PALSU

KUALA LUMPUR: Kementerian Kewangan menafikan surat yang tular berkenan peletakan jawatan menterinya Tengku Datuk Seri Zafrul Tengku Abdul Aziz.

Dalam surat palsu yang tular itu memaklumkan Tengku Zafrul meletakkan jawatan sebagai Menteri Kewangan berkuatkuasa pada 17 Mac 2022.

Menerusi ciapan di Twitter, Kementerian Kewangan memaklumkan fokus Tengku Zafrul kekal untuk memastikan kebajikan dan kesejahteraan Keluarga Malaysia sentiasa terbela dalam pemulihan ekonomi negara dari belenggu COVID-19.

Semalam Tengku Zafrul turut menafikan khabar angin mengenai peletakan jawatannya sebagaimana dilaporkan sebuah media tempatan. – AlHijrah Online


Aliran trafik di lebuh raya utama lancar pagi ini

KUALA LUMPUR, 3 Jun – Aliran
trafik di beberapa lebuh raya utama dilapor lancar dan terkawal setakat 9 pagi
ini.

Sinar Harian memetik laporan
Bernama menyebutkan jurucakap PLUS Malaysia Berhad ketika dihubungi berkata
meskipun terdapat peningkatan jumlah kenderaan di jalan raya, aliran trafik
menuju ke utara dan selatan masih lancar.

“Aliran trafik dijangka meningkat
pada sebelah petang,” katanya.

Sementara itu, jurucakap Lembaga
Lebuhraya Malaysia (LLM) berkata aliran trafik di Lebuhraya Pantai Timur (LPT)
1 dan LPT 2 di kedua-dua arah juga dilapor lancar setakat ini.

“Trafik sedikit perlahan
sebelum masuk Plaza Tol Gombak berikutan pertambahan kenderaan,” katanya.


BAYI MAUT DIPATUK ULAR

REMBAU: Seorang bayi lelaki berumur setahun maut akibat dipatuk ular semasa bermain di dalam rumah di Kampung Seberang Batu Hampar, Solok Jelawai Hilir, semalam.

Ketua Polis Daerah Rembau, DSP Hazri Mohamad berkata, kejadian berlaku kira-kira jam 9 malam dipercayai ketika mangsa Muhammad Danial Iqwan Muhammad Hafiz sedang bermain dengan abangnya di bilik tidur utama sambil ditemani ibu mangsa.

“Tiba-tiba ibu mangsa terdengar jeritan anak bongsunya dan melihat seekor ular menyusur keluar ke dalam sebuah lubang di bilik berkenaan.

“Kemudian ibunya memeriksa mangsa dan mendapati kesan patukan ular di tapak tangan kiri bayi tersebut,” katanya.

Susulan kejadian tersebut, bayi tersebut terus dikejarkan ke Hospital Rembau bagi mendapatkan rawatan.

Bagaimanapun, mangsa telah meninggal dunia jam 1 pagi tadi selepas disahkan pihak hospital sebelum ibunya membuat laporan polis mengenai kejadian itu.

Hazri berkata, kes tersebut diklasifikasikan sebagai mati mengejut.—AlHijrah Online


PINDA AKTA 355 TURUT AMBIL KIRA PENGGUBALAN AKTA MAHKAMAH SYARIAH – MOHD NA’IM

KUALA LUMPUR: Pindaan Akta Mahkamah Syariah (Bidang Kuasa Jenayah) 1965 (Akta 355) akan mengambil kira cadangan penggubalan Akta Mahkamah Syariah (Wilayah-Wilayah Persekutuan), Dewan Rakyat diberitahu hari ini.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata perkembangan terkini pindaan Akta 355 itu masih dalam proses libat urus dengan pihak terlibat.

“Kita masih lagi dalam proses libat urus dengan Majlis Agama Islam negeri-negeri dengan pihak istana dan sebagainya, selain itu kita juga akan mengambil kira proses menggubal Akta Mahkamah Syariah Wilayah- Wilayah Persekutuan itu,” katanya pada sesi soal jawab, hari ini.

Beliau menjawab soalan tambahan Ahmad Tarmizi Sulaiman (PN-Sik) berhubung perkembangan terkini mengenai pindaan kepada Akta 355.

Menjawab soalan asal Ahmad Tarmizi mengenai usaha kerajaan mengukuhkan hak dan kedudukan Mahkamah Syariah, Mohd Na’im berkata kajian dan pindaan terhadap undang-undang syariah dibuat agar sesuai dengan keadaan semasa termasuk cadangan penggubalan kepada Akta Mahkamah Syariah (Wilayah-Wilayah Persekutuan) itu.

Selain itu, usaha lain yang dilakukan adalah penyeragaman pentadbiran pengurusan kes melalui pembinaan kaedah, arahan amalan, garis panduan dan prosedur operasi standard (SOP) serta peningkatan kemahiran personel Mahkamah Syariah melalui program latihan.

“Usaha lain termasuk penambahbaikan operasi dan perkhidmatan sokongan keluarga oleh Bahagian Sokongan Keluarga (BSK) meliputi dana pendahuluan nafkah, perkhidmatan BSK Transit dan pemfailan kes-kes penguatkuasaan dan pelaksanaan perintah mahkamah;

“Pengukuhan kepada penyelesaian pertikaian kes secara alternatif melalui Sulh, Hakam dan Mediasi, penambahbaikan sistem pengurusan kes melalui sistem E-Syariah dan menggalakkan inovasi dalam pengurusan kes dan pentadbiran di Mahkamah Syariah negeri-negeri,” katanya. — AlHijrah Online


TANAH RUNTUH: PM ARAH MISI MENCARI DAN MENYELAMAT SECARA RAPI, SISTEMATIK

KUALA LUMPUR: Perdana Menteri Datuk Seri Anwar Ibrahim mahu misi mencari dan menyelamat tragedi tanah runtuh di tapak perkhemahan Father’s Organic Farm dekat jalan menghubungkan Batang Kali dengan Genting Highland dijalankan secara rapi dan sistematik oleh semua jabatan kerajaan.

Katanya beliau telah mendapatkan maklumat daripada Menteri Pembangunan Kerajaan Tempatan, Menteri Sumber Asli, Alam Sekitar dan Perubahan Iklim serta Menteri Besar Selangor terkait misi mencari dan menyelamat.

“Saya telah mengarahkan agar misi mencari dan menyelamat dijalankan secara rapi dan sistematik oleh semua jabatan kerajaan.

“Saya juga dimaklumkan Menteri-Menteri terlibat akan turun ke lokasi pada pagi ini. Namun, saya menasihatkan mereka agar tidak mengganggu kerja-kerja mencari dan menyelamat.

“Mohon doa rakyat Malaysia agar misi ini dapat dipermudahkan dan saya sendiri akan turun ke lokasi malam ini,” katanya dalam kenyataan hari ini.

Dua mangsa telah disahkan meninggal dunia akibat kejadian tanah runtuh itu melibatkan seorang kanak-kanak lelaki dan seorang wanita.

Kejadian melibatkan 79 orang mangsa dengan tiga orang cedera, 51 belum ditemui manakala 23 orang selamat setakat maklumat jam 7 pagi tadi. – AlHijrah Online


Qatar peruntukkan RM2 bilion untuk bantu Palestin

DOHA, 8 Mei – Qatar semalam mengumumkan ia memperuntukkan dana berjumlah AS$480 juta (RM2 bilion) untuk Pihak Berkuasa Palestin (PA) bagi membantu sektor perkhidmatan kesihatan dan pendidikan serta menyediakan bantuan kemanusiaan segera kepada negara yang dijajah oleh zionis itu.

Bantuan tersebut juga disalurkan
kepada sektor bekalan kuasa elektrik untuk memastikan ia tidak terjejas.

Susulan pengumuman itu, pemimpin
Fatah dan Hamas telah menyambut baik langkah tersebut.

AFP yang memetik daripada agensi
berita Wafa melaporkan Abbas mengucapkan jutaan terima kasih kepada Doha atas
bantuan kewangan yang diharap dapat mengurangkan beban ditanggung penduduk
Palestin.

Pemimpin Hamas, Ismail Haniyeh
dalam satu kenyataan pula berkata, bantuan itu adalah tanda sokongan tidak
berbelah bahagi Qatar kepada penduduk Palestin.

PA yang dipimpin Presiden Mahmoud
Abbas telah berdepan pemotongan dua sumber utama pendapatannya.

Amerika Syarikat (AS) telah
menghentikan kesemua bantuan dua hala selepas ia mengiktiraf Baitulmaqdis
sebagai ‘ibu negara’ Israel pada 2017.

Februari lalu, Israel bertindak
memotong kira-kira AS$10 juta (RM41 juta) sebulan hasil duti kastam yang
dikutip bagi pihak Palestin bersamaan jumlah yang didakwa dibayar kepada
keluarga banduan atau tahanan Palestin yang ditahan di penjara Israel. – Sinar Harian


COVID-19: PLUS SALUR BANTUAN UNTUK 7 HOSPITAL

KUALA LUMPUR: PLUS Malaysia Berhad (PLUS) menerusi Tabung Warga PLUS Prihatin (TWPP) telah menyalurkan sumbangan sebanyak RM128,000 kepada tujuh hospital terpilih bagi membantu petugas barisan hadapan perubatan membendung wabak COVID-19.

Dana dikumpulkan itu sumbangan daripada 3,800 warga kerja PLUS terdiri pembantu khidmat pelanggan, anggota PLUSRonda, petugas Pusat Kawalan Trafik, kakitangan eksekutif serta kakitangan pengurusan kanan.

Pengarah Urusan PLUS, Datuk Azman Ismail berkata, sumbangan daripada warga PLUS itu adalah bertepatan dengan nilai korporat PLUS iaitu menjaga komuniti di sepanjang 30 kilometer jajaran lebuh rayanya.

“Tujuh hospital dipilih di sekitar lebuh raya PLUS antaranya Hospital Tuanku Ja’afar di Seremban, Hospital Sultanah Aminah di Johor Bahru, Hospital Enche’ Besar Hajjah Khalsom di Kluang, Hospital Melaka, Hospital Tuanku Ampuan Rahimah di Klang, Hospital Selayang dan Hospital Serdang.

“Kakitangan barisan hadapan perubatan amat memerlukan sokongan dari segi bantuan perubatan dan peralatan keselamatan dalam memerangi COVID-19. Bantuan ini tanda sokongan kami kepada kakitangan barisan hadapan terutamanya dari segi bantuan perubatan dan peralatan keselamatan,” katanya dalam satu kenyataan.

Menurut Datuk Azman, TWPP ditubuhkan sebagai satu inisiatif buat warga kerja PLUS menyalurkan sumbangan peribadi masing-masing bagi membantu pihak hospital yang memerlukan sokongan.

“Dalam tempoh tiga bulan, TWPP berjaya mengumpulkan RM128,000 dan hasil kutipan berkenaan diharapkan dapat membantu meringankan beban pihak hospital memberikan rawatan kepada pesakit Covid-19.

“Kepada setiap warga kerja PLUS yang menyalurkan sumbangan, mereka patut berasa bangga kerana dengan sumbangan yang diberikan tidak kira berapa jumlahnya, ia mampu menyelamatkan nyawa,” katanya.

April lalu, PLUS turut menyumbang sebanyak RM1.2 juta dalam bentuk peralatan perubatan dan peralatan perlindungan peribadi (PPE) kepada dua hospital utama pesakit COVID-19 iaitu Hospital Kuala Lumpur dan Hospital Sungai Buloh. — AlHijrah Online / Hamimah Hamid


ISRAEL BAKAL ARAH SUARA AZAN DIPERLAHANKAN

Al-Quds 3 Januari 2019 – Hadashot TV melaporkan pada Selasa lepas bahawa Datuk Bandar Baitulmaqdis, Moshe Lion sedang dalam perancangan untuk mengarahkan semua masjid di Baitulmaqdis supaya  memperlahankan suara azan semasa ia dilaungkan.

Agenda ini merupakan salah satu inisiatif Lion yang baru
sahaja memenangi pusingan kedua dalam pilihanraya perbandaran November lepas.

Wartawan melaporkan bahawa pembesar suara yang sedia ada di masjid akan digantikan dengan pembesar suara baru yang lebih ‘perlahan’ agar tidak melampaui had suara yang dibenarkan sebagaimana yang termaktub dalam Akta Kebisingan Suara. Polis Israel dibenarkan untuk bertindak memperlahankan suara pembesar suara sekiranya ia melampaui had yang dibenarkan.

“Matlamat kami adalah untuk menangani isu ini dengan semua pihak yang berkaitan supaya semua yang terlibat akan berpuas hati,” kata Lion. – AL-QUDS FOUNDATION MALAYSIA